**Kaposvári Egyetem**

**Pedagógiai Kar**

Intézményi azonosító: FI 72153

**Szociális és ifjúsági munka**

**Felsőoktatási szakképzés**

Nappali és levelező munkarendű képzés (tagozat)

**záróvizsga rend**

A hallgatók záróvizsgára bocsátásának feltétele: a szakon a végbizonyítvány (abszolutórium) megszerzése, a díjak és térítések kiegyenlítése, az Egyetem leltári tárgyainak leadása, valamint a záródolgozat határidőre történő benyújtása és annak a bíráló által legalább elégséges osztályzattal történő elfogadása.

A záróvizsga módot ad arra, hogy a záróvizsgáztató bizottság tagjai meggyőződjenek a hallgató szakmai felkészültségéről, ismereteinek készség szintjén történő alkalmazásáról.

A záróvizsga a végbizonyítvány megszerzését követő vizsgaidőszakban a hallgatói jogviszony keretében, majd a hallgatói jogviszony megszűnése után, két éven belül bármelyik vizsgaidőszakban, az érvényes képzési követelmények szerint letehető. Az Egyetem a záróvizsga letételét a végbizonyítvány kiállításától számított második év eltelte után feltételhez kötheti. A hallgatói jogviszony megszűnését követő ötödik év eltelte után záróvizsga nem tehető.

**A záródolgozat készítése és elbírálása**

A záródolgozat témaválasztásának, elkészítésének és bírálatának rendjét a Szakdolgozat-készítési szabályzat szabályozza.

A hallgató a záródolgozat megírásával és megvédésével igazolja, hogy a tanultakat komplexen is alkalmazni tudja. (A záródolgozat konzulens bírálatra nem kérhető fel.)

Egy független bíráló (opponens) az oktatási dékánhelyettes vagy az intézetvezető/tanszékvezető felkérésére a megadott szempontok alapján értékeli a záródolgozatot, nyilatkozik arról, hogy a dolgozat elfogadható és az védésre javasolt. Az opponens személye nem lehet azonos a konzulens személyével. Amennyiben a bíráló a záródolgozatot elégtelenre minősíti, az még egy újabb bírálónak kiadható. Ha a másik bíráló is elégtelen osztályzatot javasol, a hallgató záróvizsgára nem bocsátható. A szakdolgozat bírálatának megismerésére a hallgatónak legkésőbb 3 munkanappal a védést megelőzően lehetőséget kell biztosítani.

A záróvizsga bizottság a bíráló javaslata és a jelölt védés során nyújtott teljesítményének átlaga alapján elégtelen (1)-től jeles (5)-ig terjedő osztályzási rendszerben egy érdemjeggyel véglegesen minősíti a záródolgozatot.

A záródolgozat védése a záróvizsga része, ahol a hallgató röviden bemutatja a dolgozat témáját, problémakörét, célját, módszereit, hipotézisét, elért főbb eredményeit és az ezekből levont következtetéseket, javaslatokat.

Kellő részletességgel válaszol a feltett kérdésre, valamint a bemutatás közben felmerült, a záróvizsga bizottság bármely tagja által megfogalmazott kérdésekre is.

A védéshez a hallgató használhat előre elkészített prezentációt.

A záróvizsga bizottság a bíráló javaslata és a jelölt védés során nyújtott teljesítményének átlaga alapján elégtelen (1)-től jeles (5)-ig terjedő osztályzási rendszerben egy érdemjeggyel véglegesen minősíti a záródolgozatot.

**A záróvizsga menete**

A záróvizsga bizottság előtt történik, amelynek tagjai az egyetem oktatói és egy külső szakember. Elnöke a kar egyetemi tanár vagy docens beosztású oktatója.

A záróvizsga a záródolgozat megvédéséből áll.

A hallgató a záróvizsga-bizottság jelenlétében felkészül dolgozata megvédésére.

A záródolgozat védésére adott felelet alapján a jelölt felkészültségét a bizottság tagjai elégtelen (1,00)-től jeles (5,00)-ig terjedően osztályozzák, majd zárt ülésen - vita esetén szavazással - megállapítják az osztályzatot. Szavazategyezőség esetén az elnök szavazata dönt. A záróvizsga bizottság tagjainak külön véleményét a záróvizsga jegyzőkönyvben rögzíteni kell.

A záróvizsga időtartama: max. 30 perc. A záródolgozat védése 20 perc és 10 perc áll rendelkezésére a jelöltnek dolgozatával kapcsolatos kérdések megválaszolására.

**A záróvizsga eredménye**

A záróvizsga eredményét a bíráló által javasolt érdemjegy és a jelölt védés során nyújtott teljesítményének egyszerű számtani átlaga adja.

A kéttizedes jegy pontosságig számított átlag alapján a záróvizsga minősítése a következő lehet: kitűnő (5,00); jeles (4,51-4,99); jó (3,51-4,50); közepes (2,51-3,50); elégséges (2,00-2,50); elégtelen, ha a záróvizsga átlagát adó osztályzatok között elégtelen érdemjegy van.

**Oklevél**

Sikeres záróvizsga teljesítése esetén a jelölt számára a kar **Felsőfokú ifjúságsegítő asszisztens** képesítést tanúsító oklevelet állít ki.

**Az oklevél minősítései**

Az oklevél minősítését **a záródolgozat, a záróvizsga eredménye valamint a gyakorlat átlageredményének számtani átlaga adja.**

Az átlag alapján az oklevelet a következőképpen kell minősíteni:

kiváló (*excellent*), ha az átlag 5,00

jeles (*very good*), ha az átlag 4,51-4,99

jó (*good*), ha az átlag 3,51-4,50

közepes (*satisfactory*), ha az átlag 2,51-3,50

elégséges (*pass*), ha az átlag 2,00-2,50

Kitüntetéses oklevelet kap az a jelölt, aki a záróvizsga minden tárgyából jeles eredményt ér el, szakdolgozatának minősítése jeles, a halmozott tanulmányi átlaga legalább 4,10 továbbá a tanulmányi rendszerben rögzített osztályzatai között közepes érdemjegynél rosszabb nincsen.

## A záróvizsga lebonyolítása

A záróvizsga 8.00 órakor kezdődik, majd felkészülés után 8.30 órától megkezdődik a vizsgáztatás.

A vizsga befejezését követően a bizottság egyénenként értékeli a vizsgázókat, és az elnök közli a jelöltekkel a záróvizsga eredményét.

A záróvizsgával kapcsolatos adminisztratív teendőket a záróvizsga bizottság jegyzője végzi, vezeti a záróvizsga jegyzőkönyveket. A jegyzőkönyvbe - melyet a Bizottság elnöke és tagjai hitelesítenek - fel kell jegyezni a felelet során feltett kérdéseket, a kérdező nevét, a védés érdemjegyét, a záródolgozat címét és végleges osztályzatát.

Az oklevelet az illetékes kar dékánja, akadályoztatása esetén a rektor írja alá. Több záróvizsga-bizottság előtt tett vizsga esetén (szakpáros képzés) mindegyik érintett kar dékánja írja alá az oklevelet.

A vizsgák tapasztalatait a bizottságok a záró értekezleten ismertetik, melyről az oktatási dékánhelyettes összefoglalót készít a rektor számára.

Kaposvár, 2016.

………………………….

Dr. Podráczky Judit

dékán