**Kaposvári Egyetem**

**Pedagógiai Kar**

Intézményi azonosító: FI 72153

**Tanító szak (BA)**

Nappali és levelező munkarendű képzés (tagozat)

**záróvizsga rend**

A hallgatók záróvizsgára bocsátásának feltétele: a szakon a végbizonyítvány (abszolutórium) megszerzése, a zárótanítás teljesítése, a díjak és térítések kiegyenlítése, az Egyetem leltári tárgyainak leadása, valamint a szakdolgozat határidőre történő benyújtása és annak a bíráló által legalább elégséges osztályzattal történő elfogadása.

A szakdolgozat védése a záróvizsga része, ahol a védésen túl a jelöltek komplex jellegű záróvizsgát tesznek, ahol számot adnak hogyan, milyen színvonalon tudják kiterjedt szaktárgyi-diszciplináris tudásukat az iskolai oktatás gyakorlatában alkalmazni.

A záróvizsga módot ad arra, hogy a záróvizsgáztató bizottság tagjai meggyőződjenek a hallgató szakmai felkészültségéről, ismereteinek készség szintjén történő alkalmazásáról.

A záróvizsga a végbizonyítvány megszerzését követő vizsgaidőszakban a hallgatói jogviszony keretében, majd a hallgatói jogviszony megszűnése után, két éven belül bármelyik vizsgaidőszakban, az érvényes képzési követelmények szerint letehető. Az Egyetem a záróvizsga letételét a végbizonyítvány kiállításától számított második év eltelte után feltételhez kötheti. A hallgatói jogviszony megszűnését követő ötödik év eltelte után záróvizsga nem tehető.

**A szakdolgozat készítése és elbírálása**

A szakdolgozat témaválasztásának, elkészítésének és bírálatának rendjét a Szakdolgozat-készítési szabályzat szabályozza.

A hallgató a szakdolgozat megírásával és megvédésével igazolja, hogy a tanultakat komplexen is alkalmazni tudja. (A szakdolgozat konzulens bírálatra nem kérhető fel.)

Egy független bíráló (opponens) az oktatási dékánhelyettes vagy az intézetvezető/tanszékvezető felkérésére a megadott szempontok alapján értékeli a szakdolgozatot, nyilatkozik arról, hogy a dolgozat elfogadható és az védésre javasolt. Az opponens személye nem lehet azonos a konzulens személyével. Amennyiben a bíráló a szakdolgozatot elégtelenre minősíti, az még egy újabb bírálónak kiadható. Ha a másik bíráló is elégtelen osztályzatot javasol, a hallgató záróvizsgára nem bocsátható. A szakdolgozat bírálatának megismerésére a hallgatónak legkésőbb 3 munkanappal a védést megelőzően lehetőséget kell biztosítani.

A záróvizsga bizottság a bíráló javaslata és a jelölt védés során nyújtott teljesítményének átlaga alapján elégtelen (1)-től jeles (5)-ig terjedő osztályzási rendszerben egy érdemjeggyel véglegesen minősíti a szakdolgozatot.

**A záróvizsga menete**

A záróvizsga bizottság előtt történik, amelynek tagjai külső és belső oktatók és szakemberek. Elnöke a kar egyetemi tanár, professor emeritus, egyetemi docens, főiskolai tanár, főiskolai docens beosztású oktatója.

A záróvizsga három részből áll:

1./ Szakdolgozat megvédése.

2./ Komplex (általános) záróvizsga kérdés megválaszolása.

3./ Műveltségterületi záróvizsga kérdés megválaszolása.

Az a hallgató, aki két műveltségterület egyidejű teljesítését vállalta, az mindkét műveltségterülethez tartozó tételsorból egy-egy tételt húz, amelyet a felkészülési idő után megválaszol.

A hallgató a záróvizsga-bizottság jelenlétében húzza mindkét megválaszolandó záróvizsga tételt, s felkészül dolgozata megvédésére.

A védést követően a jelöltnek - lehetőség szerint szabad előadás formájában - választ kell adni mindkét kihúzott záróvizsga kérdésre.

A kérdések komplex jellegű számonkérésére irányulnak. Mindkét záróvizsga kérdésre külön-külön érdemjegyet kap a hallgató. Az adott feleletek alapján a jelölt felkészültségét a bizottság tagjai elégtelen (1,00)-től jeles (5,00)-ig terjedően osztályozzák, majd zárt ülésen - vita esetén szavazással - megállapítják az osztályzatot. Szavazategyezőség esetén az elnök szavazata dönt. A záróvizsga bizottság tagjainak külön véleményét a záróvizsga jegyzőkönyvben rögzíteni kell.

A záróvizsga időtartama: max. 50 perc (két műveltségterület esetén 65 perc). A szakdolgozat védése 20 perc, melyből 10 perc áll rendelkezésére a jelöltnek dolgozata tézisszerű ismertetésére.

A záróvizsga kérdés megválaszolására (szóbeli vizsga) 30 perc (két műveltségterület esetén 45 perc) fordítható.

**A záróvizsga eredménye**

A záróvizsga eredményét a szóbeli feleletekre kapott érdemjegyek és a szakdolgozat végleges osztályzatának egyszerű számtani átlaga adja. (Két műveltségterület esetén mindkét műveltségterületi felelet eredményét be kell számolni.)

A kéttizedes jegy pontosságig számított átlag alapján a záróvizsga minősítése a következő lehet: kitűnő (5,00); jeles (4,51-4,99); jó (3,51-4,50); közepes (2,51-3,50); elégséges (2,00-2,50); elégtelen, ha a záróvizsga átlagát adó osztályzatok között elégtelen érdemjegy van.

**Oklevél**

Sikeres záróvizsga és a szak képesítési követelményében előírtak szerinti nyelvvizsga követelmény teljesítése esetén a jelölt számára a kar **Tanító (műveltségterület megnevezésével)** képesítésttanúsító oklevelet állít ki.

**Az oklevél minősítése**

**Az oklevél minősítése abban az esetben, ha a szak tantervében szerepelt szigorlat**

Az oklevél minősítését a szigorlatok (tantárgyanként külön-külön), a zárótanítás és a záróvizsga számtani átlaga alapján kell meghatározni, két tizedes jegy pontossággal.

**Az oklevél minősítése abban az esetben, ha a szak tantervében nem szerepelt szigorlat**

Az oklevél minősítését **a záróvizsga átlaga, a tanulmányok egészére számított súlyozott átlagnak (halmozott átlag) valamint a zárótanítás érdemjegyeinek számtani átlaga adja.**

Az átlag alapján az oklevelet a következőképpen kell minősíteni:

kiváló (*excellent*), ha az átlag 5,00

jeles (*very good*), ha az átlag 4,51-4,99

jó (*good*), ha az átlag 3,51-4,50

közepes (*satisfactory*), ha az átlag 2,51-3,50

elégséges (*pass*), ha az átlag 2,00-2,50

Kitüntetéses oklevelet kap az a jelölt, aki a záróvizsga minden tárgyából jeles eredményt ér el, szakdolgozatának minősítése jeles, a halmozott tanulmányi átlaga legalább 4,10 továbbá a tanulmányi rendszerben rögzített osztályzatai között közepes érdemjegynél rosszabb nincs.

## A záróvizsga lebonyolítása

A záróvizsga reggel elnöki tájékoztatóval, majd azt követően tételhúzással kezdődik 8.00 órakor, majd 8.30 órától megkezdődik a vizsgáztatás.

A vizsga befejezését követően a bizottság elnöke összegzi a vizsga tapasztalatait, majd amennyiben a hallgatók beleegyeznek, egyénenként értékeli a vizsgázókat, és az elnök közli a jelöltekkel a záróvizsga eredményét.

A záróvizsgával kapcsolatos adminisztratív teendőket a záróvizsga bizottság jegyzője végzi, vezeti a záróvizsga jegyzőkönyveket. A jegyzőkönyvbe - melyet a Bizottság elnöke és tagjai hitelesítenek - fel kell jegyezni a felelet során feltett kérdéseket, a kérdező nevét, a szóbeli felelet érdemjegyét, a szakdolgozat címét és végleges osztályzatát.

Az oklevelet az illetékes kar dékánja, akadályoztatása esetén a rektor írja alá. Több záróvizsga-bizottság előtt tett vizsga esetén (szakpáros képzés) mindegyik érintett kar dékánja írja alá az oklevelet.

Kaposvár, 2016.

…………………………….

Dr. Podráczky Judit PhD

dékán