**Kaposvári Egyetem**

**Pedagógiai Kar**

**Neveléstudományi Intézet**

**Pedagógia-Pszichológia Tanszék**

**ÚTMUTATÓ SZAKMAI GYAKORLATHOZ**

**Óvodapedagógus BA szak**

**Levelező munkarend**

|  |
| --- |
| **Képzésfelelős:** Dr. Podráczky Judit PhD.  egyetemi docens |
| **Készítette:** Merczel Sándorné  adjunktus |

**Figyelem!**

Ezt a füzetet a tanulmányok alatt meg kell őrizni! Elvesztése esetén csak díj ellenében pótolható. Az abszolutórium megszerzésekor le kell adni a Központi Tanulmányi Irodában!

Felhívjuk a figyelmet, a füzet vezetésekor fel kell tüntetni a gyakorlatok kódszámát és elnevezését is!

A tanítási gyakorlatok tartalmi leírása az egyes képzések szerint az egyetem honlapján (www.ke.hu) is megtekinthető.

**Szerkesztette**

Merczel Sándorné *adjunktus*

Windné Balogh Zsuzsanna *adjunktus*

**Megfigyelési szempontokat összeállította**

Doba László főiskolai docens

Lázár Zsuzsa *tanársegéd*

Merczel Sándorné *adjunktus*

Nagyné Árgány Brigitta *adjunktus*

Sajtosné Csendes Gyöngyi *adjunktus*

Szirányi Margit *adjunktus*

Veress Róbertné *főiskolai docens*

**Személyi adatok**

Fénykép helye

**Név és NEPTUN-kód**: ……………………………………………………..

**Szak**: ……………………………………………………….…………………

**Munkarend**: ………………………………………….…….……………….

**Állandó lakcím**: ………………………………………….………………...

**Ideiglenes lakcím**: ………………………………………….……………..

**Telefonszám**: ……………………………………………………………….

**E-mail**: ……………………………………………………………….……….

**Érvényesítve:**

dátum: ……………… PH. aláírás: ……………….…….

**I. A gyakorlati képzés célja, feladata az óvodapedagógusok felkészítésében**

* Hozzájárulni a szakmai gyakorlat oldaláról olyan értelmiségi óvodapedagógusok képzéséhez, akik elméletileg megalapozott ismeretek, készségek és képességek birtokában alkalmasak az óvodás gyermek tudatos nevelésére, fejlődésének elősegítésére, az egyetemes és nemzeti értékek, erkölcsi normák közvetítésére.
* Az óvodapedagógus-jelöltek váljanak alkalmassá arra, hogy az óvoda funkciói érvényesülhessenek a gyakorlatban. A gyakorlat sajátos szervezeti formái biztosítsák a tapasztalatszerzést, az ismeretek tudatos alkalmazását, a pedagógusi kompetenciák és az önállóság fokozatos bővülését.

A gyakorlati képzés a pályára való felkészülés szerves része. Teljesítése (a képzési idő 30%-a) a levelező munkarendes hallgatók részére is kötelező.

**II. Szakmai gyakorlat óra- és vizsgaterve**

|  |  |  |  |  |  |
| --- | --- | --- | --- | --- | --- |
| **2BPPS1** | **Képzési forma** | **Óraszám** | **Kredit** | **Státusz** | **Félév** |
| EG100000 | Egyéni gyakorlat I. | 5 nap  30 gyj5 | 2 | K | 1. |
| EG200000 | Egyéni gyakorlat II. | 5 nap  30 gyj5 | 3 | K | 2. |
| EG300000 | Egyéni gyakorlat III. | 5 nap  30 gyj5 | 3 | K | 3. |
| EG400000 | Egyéni gyakorlat IV. | 5 nap  30 gyj5 | 3 | K | 4. |
| EG500000 | Egyéni gyakorlat V. | 5 nap  30 gyj5 | 3 | K | 5. |
| NY100000 | Nyári óvodai gyakorlat | 5 nap  30 gyj5 | 2 | K | 3. |
| NY200000 | Nyári nevelési gyakorlat | 5 nap  30 gyj5 | 2 | K | 5. |
| KSZ00000 | Külső szakmai gyakorlat | 10 nap  60 gyj5 | 9 | K | 6. |

A nyári gyakorlatok teljesítése értelemszerűen a 2., illetve a 4. félévet követő időszakban történik. A teljesítések igazolására az indexben a jelzett félévekben kerül sor.

Az egyes gyakorlatok esetleges előfeltételeit az érvényes mintatanterv tartalmazza.

**III. Az óvodai gyakorlatok szervezeti formái**

* Egyéni megfigyelések
* Egyéni gyakorlatok
* Nyári óvodai, és nevelési gyakorlat
* Gyakorlati záróvizsga

A hospitálások (célirányos megfigyelések) az egyes félévek elméleti ismereteinek gyakorlatban történő megtapasztalását teszik lehetővé. Az önálló munkavégzés során a tanultak és megfigyeltek gyakorlására kerül sor.

**IV. Az óvodai gyakorlatok félévenkénti alakulása az óra- és vizsgaterv alapján**

|  |  |  |
| --- | --- | --- |
|  | **Hospitálás feladatai** | **Önálló munkavégzés feladatai** |
| **1. félév** | Ismerkedés, tájékozódás, tapasztalatgyűjtés az óvodában-bölcsődében, általános iskolában.  **Játék, gondozási** tevékenységek megfigyelése | A pedagógusokkal történt egyeztetés alapján bekapcsolódás tevékenységekbe, ismerkedés a különböző életkorú gyerekekkel. |
| **2. félév** | Szempontok szerinti megfigyelés **irodalmi** nevelés (anyanyelvfejlesztés), **környezeti nevelés területén.** | Bekapcsolódás az óvodai tevékenységekbe - **játék és gondozási** feladatok részben önálló/önálló megoldása. |
|  | **Nyári** óvodai életszervezés megismerése | Bekapcsolódás a nevelési tevékenységekbe |
| **3. félév** | Szempontok szerinti megfigyelés **testnevelés,** **matematikai** nevelés területén | **Irodalom, környezeti** nevelés tervezésének, lebonyolításának gyakorlása. |
| **4. félév** | Szempontok szerinti megfigyelés **ének-zenei** és **vizuális nevelés** területén. | **Testnevelés és matematika foglalkozás**, kezdeményezés lebonyolításának gyakorlása |
| **Nyári gyakorlat** | Szervezhető bármely köznevelési, közoktatási intézményben, nyári táborban, gyermekfelügyelet vállalásával. | |
| **5. félév** | Csoporton kívüli tevékenységek megfigyelése, gyermekvédelmi feladatok az óvodában. | **Ének-zenei és vizuális** nevelés feladatainak gyakorlása. |
| **6. félév** | A zárófoglalkozásra kijelölt csoport megfigyelése | Önálló munkavégzés, **gyakorlati záróvizsga**. |

**V. A gyakorlatok szervezése**

* Az egyetemi karnak nem áll módjában, hogy levelező tagozatos hallgatói részére gyakorlóhelyet biztosítson, ezért a hallgatók önállóan szerveznek maguknak gyakorlási lehetőséget.
* Az óvodában nevelői beosztásban dolgozók saját munkahelyükön tesznek eleget kötelezettségüknek. Javasoljuk, hogy a hospitálási feladatokat más csoportban végezzék, a gyakorlást cserével oldják meg.
* A nem óvodában dolgozók gyakorlati tevékenységüket csak az óvodavezető jóváhagyásával és engedélyével végezhetik az adott intézményben. Mivel a Pedagógiai Kar díjazásban részesíti a befogadó intézményt, a gyakorlat teljesítéséről szakmai véleményt és a megjelenésről írásos igazolást kérünk.
* Az óvodának jogában áll a hallgató munkáját észrevételezni, az írásos felkészülés dokumentumait megtekinteni.
* A gyakorlati munkavégzés során a hallgatók kötelesek a gyakorlóhely munkarendjéhez igazodni, és ott egyetemi hallgatóhoz méltó magatartást tanúsítani.

**VI. A gyakorlatok feladatai**

* + A hallgató a gyakorlati útmutató segítségével önállóan szervezi, tervezi, értelmezi és végzi óvodai gyakorlatát. Annak teljesítéséről írásban számol be a Pedagógiai Naplójában.  
    Az előírt feladatokat és megfigyelési szempontokat aktualizálja a tényleges óvodai csoporthoz, a helyi óvodai programhoz.
  + Önálló munkavégzéséhez írásos tervezetet készít.
  + A Pedagógiai Naplóban elemzően, a szempontokra koncentrálva rögzíti a megfigyelés és önálló munkavégzés tapasztalatait. A Naplót a gyakorlatvezető oktató által jelzett időpontig eljuttatja az egyetemre.
  + Az egyes félévekre vonatkozó konkrét feladatokat az ÚTMUTATÓ a továbbiakban részletesen tárgyalja.
  + A gyakorlati munkavégzést évfolyamonként gyakorlatvezető oktató segíti, aki minden szemeszter elején szóbeli konzultációs lehetőséget biztosít a felmerülő kérdések megbeszélésére., az értelmezés segítésére.
  + A kielégítő színvonalú teljesítés, a lehetőségek optimális kihasználása a hallgatók érdeke. Így az ő kötelességük gondoskodni arról, hogy esetleges távollétük esetén hogyan kapják meg a szükséges információkat.

**VII. A gyakorlat értékelése**

* A gyakorlat értékelése 5 féléven keresztül 5 fokú skálán történik.
* Az értékelés alapját a Pedagógiai Napló színvonala, és a mentor óvodapedagógusnak az írásos jellemzése, minősítési javaslata és a gyakorlat teljesítését igazoló kézjegye képezi. Az igazolásokat az egyetem által biztosított igazoló lapra kell gyűjteni
* Amennyiben a hallgató előírt feladatainak nem tesz eleget, illetve a teljesítmény nem értékelhető, az adott félévben gyakorlata megismétlésére kötelezhető.
* A gyakorlatvezető oktató a Naplóban Írásos észrevételeket is tesz a feladatvégzés segítése, javítása érdekében.
* A gyakorlati képzés felépítése szigorú logikát követ. Az egyes félévek feladatai más félévekével összevonva nem teljesíthetők. **Kivéve**, nagyon indokolt esetben, ha a hallgató külön kérvényezi és a gyakorlatok előfeltételeit teljesítette.
* A 6. félévben kerül sor a gyakorlati záróvizsga lebonyolítására.
* Azok a hallgatók, akik folyamatosan (de legalább az egyetem alatti két féléven keresztül) óvodában, nevelői beosztásban dolgoztak, s ezt munkáltatójuk igazolja, záró-gyakorlatukat saját óvodájukban tarthatják.
* Az egyetem az előzetes teljesítmények alapján dönt arról, milyen összetételű bizottság előtt kerül sor a gyakorlati záróvizsga lebonyolítására. Az óvodai munkahellyel nem rendelkezők a záróvizsga helyéről, időpontjáról és feladatairól az 5. félév értékelésével egy időben kapunk tájékoztatást.
* A gyakorlati záróvizsga teljesítményét érdemjeggyel értékeli a záróvizsga bizottság.

**VIII. Az útmutatóban használt legfontosabb**

**alapfogalmak értelmezése**

***Hospitálás****:*

Az óvodapedagógus hallgató, tapasztalatszerzés céljából különböző nevelési színtereken megfigyeléseket végez.

***Megfigyelés:***

Céltudatos, tervszerű, rendszeres, objektív tényeken alapuló észlelés. A pedagógiai valóság, a pedagógiai folyamatok közvetlen észlelésén alapul.

***A hospitálás folyamata:***

*Felkészülés a megfigyelésre:*

* Szakirodalmi tájékozódás a szempontok értelmezéséhez. Pl. „Milyen a foglalkozás felépítése?” kérdés esetén a tájékozódás arra terjed ki, hogy milyen kívánalomnak kell megfelelnie az óvodai foglalkozásnak.
* Pontos célmeghatározás, helyzetfelmérés.
  + - Mit figyel meg?
    - Milyen helyi viszony jellemzik a megfigyelés színterét?
    - Milyen összetételű, létszámú csoportban végzi a megfigyelést?
    - Milyen időtartamot fordít a megfigyelésre?
    - Tájékozódás a helyi program jellemzőiről
    - A megfigyeléshez szükséges körülmények megteremtése.

*A megfigyelés lebonyolítása:*

* A gyermekek megzavarása nélkül, időben foglalják el helyüket!
* A cél figyelembevételével, a szempontokra koncentrálva vezessenek jegyzőkönyvet!
* A megfigyelések során előítélet-mentesen, a tényekhez ragaszkodva rögzítsék a látottakat!
* Törekedjenek a helyes értelmezésre! (Értelmezési nehézségek esetén kérdezzenek!)

***Jegyzőkönyv:***

A kötetlen feljegyzések fogyatékosságainak kiküszöbölésére kialakított megfigyelési technika. Objektív, tárgyszerű megfigyelést tesz lehetővé.

* *teljes jegyzőkönyv:* megfigyelő valamennyi verbális és nem verbális megnyilatkozást igyekszik rögzíteni (ezt nem tudjuk hatékonyan alkalmazni az egyéni gyakorlatok során)
* *szelektív jegyzőkönyv:* nem törekszik teljességre, a megfigyelő tisztában van azzal, hogy a pedagógiai folyamat mely elemei, aspektusa fontos a számára. Így szelektálással kiemeli a jelenségek körét, és ezen belül minden eseményt rögzít, szó szerint leírja az elhangzottakat, látottakat. Ez kizárja a szubjektivizmust.

***Pedagógiai elemzés****:*

Tények, események, történések alapján szerzett ismeretek felfedezése, adott v. választott szempontok alapján történő taglalása, gyakorlati tapasztalatok és a hozzájuk kapcsolható elméleti ismeretek segítségével *ok-okozati összefüggések feltárása, következtetések levonása, hipotézisek megfogalmazása*.

***Értékelés:***

Annak megállapítása, milyen tényezők játszottak szerepet abban, hogy a nevelés, a tanulási folyamat irányítása elérte, illetve nem érte el a célját. Kritikai észrevételeket érdemes tenni, ha a látottak nem feleltek meg a korszerű nevelés követelményeinek, ha a tanultaktól való eltérés a folyamat hatékonyságát negatív irányban befolyásolta.

***Önelemzés, önértékelés:***

Mivel saját tevékenységüket figyelik, a munkavégzés befejezése után azonnal rögzítsék a fontosabb mozzanatokat! Önértékelés során is igyekezzenek figyelembe venni a különböző szempontokat.

***Hospitálási napló***:

Arra szolgál, hogy a gyakorlata során megfigyelt tapasztalatait, élményeit, pedagógiai eseményeket, helyzeteket, adatokat abban összegyűjtse, leírja, kiegészítve saját észrevételeivel, elemző gondolataival a megfigyelési szempontoknak megfelelően. A pedagógiai napló elkíséri a hallgatót a 3 év folyamán, hiszen folyamatosan ebbe kell jegyeznie a gyakorlattal kapcsolatos megfigyeléseit, elemzéseit, vázlatait, a mentor óvodapedagógus és a gyakorlatvezető értékelő megjegyzéseit és tanácsait.

* Saját feljegyzéseinek elkészítéséhez nagyobb alakú (spirál) füzetet érdemes elkezdeni.
* Célszerű minden megfigyelést az adatok rögzítésével kezdeni: dátum, hol, mikor, kit (kiket), milyen körülmények között figyelt meg.
* A füzetlapot hosszában középen elválasztva, a baloldalra kerüljön a megfigyelés, jobb oldalra az elemzés, ill. a megjegyzések, megállapítások.
* A tapasztalatok tömör összefoglalását (**Pedagógiai napló**) számítógépes szerkesztés után az egyetem részéről kijelölt oktató számára, az útmutatóban jelzett időpontig, kötelesek leadni.
* A bármilyen okból be nem érkező Naplót a gyakorlatvezető jelzésére 3 napon belül ismételten le kell adni. Ezért javasoljuk, hogy minden írásbeli munkájukról készítsenek másolatot!

***Tervezet:***

Az önálló feladatvégzésre való felkészülés írásos eszköze. Lehetővé teszi a tervszerű, tudatod munkavégzést. Az egyes nevelési területekhez kapcsolódó foglalkozások megtartásához készítendő dokumentáció követelményeit az adott tárgyakhoz kapcsolódó módszertani stúdiumok keretében ismerik meg a hallgatók. Kivitelezésének minősége függ az elméleti felkészülés alaposságától, a hallgató munkavégzéssel kapcsolatos igényességétől, ezért lehetőséget biztosít ezek ellenőrzésére, értékelésére.

**Használati javaslatok a beadandó munkákhoz:**

A pedagógiai naplót gépelve, tűzőgéppel összekapcsolva, dossziéba rakva tudjuk elfogadni.

A Pedagógiai Napló fedőlapján az alábbi információknak kell szerepelnie:

* Gyakorlatvezető neve:
* Hallgató neve:
* Hallgató csoportja, évfolyama
* Képzés helye és időpontja:

Megfelelő információk hiányában a beérkezett anyagokért nem vállalunk felelősséget!

A munka *terjedelme* összességében (a foglalkozásokhoz készített, és **mellékelt** tervezeteken túl) csak indokolt esetben haladhatja meg a 6-8 oldalt, ezért törekedjenek tömör, követhető megfogalmazásokra!

Formai követelmények:

* Témakörönként különítse el, és logikusan állítsa össze munkáját, hogy jól áttekinthető legyen!
* Ügyeljen az esztétikus kivitelezésre. Lehetőség szerint dolgozzon számítógépen!
* Mellékeljen pontos irodalomjegyzéket az oldalszámok megjelölésével!
* Csak olyan rövidítéseket alkalmazzon, amik az olvasó számára is egyértelműek!
* Szakszerűen, egyértelműen fogalmazza meg véleményét!
* Az önmagára vonatkozó információkat is rögzítse!
* Készítsen tartalomjegyzéket!

***Gyakorlatvezető****:*

Az óvodai gyakorlatot irányító egyetemi oktató.

***Mentor****:*

Óvodapedagógus, aki a külső szakmai gyakorlaton segíti a hallgatók felkészülését, önálló munkavégzését a nyári gyakorlatok és a hatodik félév során.

**1. félév pedagógiai gyakorlata**

|  |  |  |
| --- | --- | --- |
| **Képzési forma** | **Intézmény** | **Időkeret (óra)** |
| Egyéni hospitálás | bölcsőde  óvoda  iskola | 6 óra  2x8 óra  8 óra |

**A gyakorlat célja:**

* A hallgatók megismertetése az alsó fokú nevelési intézmények munkájával
* A nevelési területek speciális vonásaiból adódó azonosságok és különbségek megismertetése.
* A pedagógushivatáshoz és a gyermekekhez való pozitív érzelmi viszony megalapozása.

Specifikus célok, feladatok:

* a különböző intézményi nevelési területek speciális vonásaiból adódó azonosságok és különbségek megismerése;
* a bölcsődei gondozásról, az óvodai gondozásról-nevelésről, az iskolai tanulásról-nevelésről tájékozódás, tapasztalatszerzés;
* a gyermekek életkori sajátosságaival, érzelmeik kifejezésével, egyéni jellemzőivel való ismerkedés;
* a gyermekek egymás közötti viselkedéséről, a gyermekek és nevelők kapcsolatáról, a kapcsolattartás formáiról tájékozódás, tapasztalatszerzés;
* kontaktusteremtő és beilleszkedési készség, türelem, empátia fejlesztése;
* a játszóképesség, játékos beállítódás fejlesztése;
* nyitottság, önbizalom, gyermekközpontú szemlélet alapozása;
* kulturált megjelenés és magatartás alakítása;

**A félévi aláírás feltételei:**

* Az egyéni hospitálásokon az előírásoknak megfelelő részvétel
* A hospitálási napló szempontok szerinti színvonalas vezetése, határidőre történő leadása.

**Egyéni hospitálás**

**Bölcsőde**

**Időkerete**: 6 óra, a bölcsődei napirendhez igazodva.

**A bölcsődei hospitálás megfigyelési szempontjai a bölcsődei környezet megfigyelésére vonatkozóan:**

* **tárgyi feltételek**: helyiségek (csoportszobák, kiegészítő helyiségek), berendezési tárgyak, udvar, játékszerek elrendezése, célszerűsége, használhatósága.
* **személyi feltételek**: egy csoportba járó gyermekek száma, életkora, fiú-lány arány;
  + - gondozónők, dadusok, kisegítő személyzet munkája
    - napirend, szokások, tevékenységek
* **egy gyermek kiválasztása és megfigyelése** (megnyilvánulásai-érzelmei, kapcsolatai, tevékenységei-játékfajták megjelenése, játékszerek használata, egyéb)

**Írásbeli feladatok:**

1. A tapasztalatait összefoglalva, szempontoknak megfelelően rögzítse hospitálási naplójába!
2. Naplóját mutassa be a hospitálását irányító gondozónőnek, aki ezt kézjegyével igazolja!

**Gyakorlati feladatok**:

A gondozónővel történt előzetes egyeztetés alapján próbáljon meg kapcsolatot teremteni a gyerekekkel!

**Óvoda**

**Időkerete:** 16 óra

**Az óvodai hospitálás megfigyelési szempontjai az óvodai környezet megfigyelésére vonatkozóan:**

* **Tárgyi feltételek**: csoportszoba, kisegítő helyiségek (mosdó, öltöző, konyha stb.) berendezési tárgyak, udvar, játékok
* **Személyi feltéte**lek: gyermekek létszáma, csoport életkori összetétele, fiú-lány arány, pl. hányan érkeztek bölcsődéből, családból, óvodapedagógusok, dajkák, kisegítő személyzet munkája,
* **Napirend, hetirend, a gyerekek jele, szokások**,
* **Válasszon ki egy gyermeket**, és kísérje figyelemmel megnyilvánulásait különböző tevékenységekben! (önkiszolgálás, játék, tanulás stb.)
  + társaival való kapcsolata
  + óvodapedagógussal való kapcsolata
  + játékának megfigyelése.

**Írásbeli feladatok:**

* A megfigyelések rögzítése, szempontok szerinti elrendezése
* Tevékenységeikben való részvétel tapasztalatainak a bemutatása.
* Feljegyzéseit láttamoztassa a szakvezető óvodapedagógussal

***Gyakorlati feladatok:***

* A szakvezető útmutatása szerint kapcsolódjon be a csoport életébe, tevékenységeibe!
* Ismerkedjen, beszélgessen a gyermekekkel.

**Iskola**

**Időkeret**: 8 óra az iskola, ill. az osztály órarendjéhez igazodva

**Az iskolai hospitálás és megfigyelés szempontjai az iskolai környezet megfigyelésére vonatkozóan:**

* **Tárgyi feltételek**: osztályterem, kisegítő helyiségek (mosdó, ebédlő, folyosó stb.), berendezési tárgyak, udvar, játékok
* **Személyi feltételek**: gyermekek létszáma, fiú-lány arány, hányan érkeztek óvodából; a tanító tevékenységei, megnyilvánulásai
* **Tanórák rendje, napirend, házirend**; - ezzel összefüggésben milyen tevékenységei vannak a gyermekeknek?
* **Válasszon ki egy gyermeket**, jegyezze le a tevékenységeit, megnyilvánulásait tanórákon, szünetekben, szabadidőben:
  + órai munkája, aktivitása (pl. figyel, mással foglalkozik, jelentkezik, unatkozik stb.)
  + társaival való kapcsolata
  + tanítóval való kapcsolata
  + önállósága
  + szabadidős tevékenység

**Írásbeli feladatok:**

* A szempontoknak megfelelően megfigyeléseit rendszerezze és rögzítse naplójába!
* Írja le a gyermekekkel milyen kapcsolatot sikerült kialakítania, milyen tevékenységeikben vett részt.
* Jegyzeteit mutassa be a tanítónak, amit ő a kézjegyével igazol.

**Gyakorlati feladatok:**

A tanítóval történt előzetes megegyezés alapján kapcsolódjon be a gyerekek szabadidős tevékenységeibe, játékaiba!

**A hospitálások befejezése után**

A fő szempontoknak megfelelően készítsen elemzést a 3 nevelési helyszínen tapasztalt leglényegesebb hasonlóságok és különbségek kiemelésével. Ezt a pedagógiai naplójában rögzítse és adja le a gyakorlatvezető oktatónak.(tárgyi, személyi feltételek, a gyermek tevékenységei, a nevelők és gyermekek kapcsolatának jellemzői)

**A leadás határideje**: az utolsó konzultáció.

A minősítést a pedagógiai napló alapján a gyakorlatvezető tanár adja.

**2. félév**

|  |  |  |
| --- | --- | --- |
| **Képzési forma** | **Intézmény** | **Időtartam** |
| Egyéni gyakorlat II. | Óvoda | 30 óra (5 nap) |
| Nyári nevelési gyakorlat | Óvoda | 30 óra (5nap) |

**A gyakorlat célja, feladatai:**

A pályaszocializáció elősegítése, az óvodapedagógus pályához szükséges képességek, készségek gyakorlással történő alakításával, a játék kibontakozásának elősegítésével, a gondozási feladatok tervezésével, szervezésével, irányításával.

Specifikus célok:

* az óvodai csoport dokumentumainak a megismerése;
* a nevelőmunkához szükséges elméleti ismeretek tudatos alkalmazásának elősegítése;
* a játszóképesség, a játékirányító képesség fejlesztése;
* a gyermekek egyéni szükségleteihez igazodó bánásmód fejlesztése;
* a szakmai megfigyelő és elemző készség megalapozása;
* a kommunikációs készség fejlesztése;
* a humánus, türelmes bánásmód készségének formálása;
* a gyermekek közötti különbözőségek felismerésének, elfogadásának erősítése;
* nevelési szituációk, konfliktushelyzetek megoldására való képesség fejlesztése;
* az önismeret, és a saját tevékenység elméleti ismereteken alapuló kritikus elemzésének fejlesztése;
* a csoportban való munkavégzés, együttműködés készségének fejlesztése;
* pozitív légkörteremtő magatartás alakításának elősegítése;
* kreativitás, manuális képességek fejlesztése;

**A gyakorlat feladatai:**

**Ismerkedés, tájékozódás, tapasztalatszerzés**

* Tájékozódás a gyakorlóintézmény és a gyakorlócsoport dokumentációjáról. (Nevelési Program, a tervezés helyi jellemzői, stb.)
* Tapasztalatgyűjtés az irodalmi, anyanyelvi nevelés, illetve környezeti nevelés és módszertana tárgyak elméleti kurzusaihoz kapcsolódva, az óvodai nevelésben megfigyelhető tartalomválasztás, módszeralkalmazás, és eszközhasználat vonatkozásában.
* Az óvodapedagógus által alkalmazott játékirányítási, nevelési technikák megfigyelése
* A gyermekek játéktevékenységében tapasztalható életkori és egyéni jellemzők megismerése.

**A szerzett ismeretek, tapasztalatok gyakorlati alkalmazása:**

* Az óvodai munkavégzésre való felkészülés, tervezés gyakorlása
* A játék támogatását segítő eszközök készítése
* Szempontokra koncentráló, szakszerű, irodalomra építő elemzés,
* A felnőttekkel és gyermekekkel való hatékony kommunikációs kapcsolatok működtetésének gyakorlása.
* Bekapcsolódás csoporton kívüli tevékenységekbe. (szülői értekezlet, óvodai ünnepség.)

**A megelőző felkészülés feladatai:**

1. Tekintse át az óvodai nevelés alapprogramját, ill. az óvoda helyi programját, különös tekintettel a játék, gondozás, munka, szocializációs nevelés, anyanyelvi-irodalmi nevelés, illetve környezeti nevelés vonatkozó fejezeteire!
2. Ismerje meg a csoport nevelési tervét, napi és heti rendjét!
3. Tájékozódjon a gyermekek által ismert versek, mesék, dalok, mondókák, szabályjátékok körében, készítsen gyűjteményt saját munkájának megkönnyítésére, tanuljon meg néhányat az előzőek közül!
4. Ismételje át az elméletben tanultakat!

**Az egyéni hospitálás feladatai:**

* + **Figyelje meg**, hogy az óvodapedagógus hogyan oldja meg a *gondozás, játék, munka* során adódó feladatokat! **Elemezze írásban** a látottakat az alábbi szempontok szerint!
* A megfigyelt csoport jellemzői (életkor, létszám stb.)
* Az óvodapedagógus irányító tevékenységének jellemzői.
* Nevelési módszerei.
* A differenciálás ön által tapasztalt jelei.
* Az előforduló konfliktusok megoldása.
* Az óvodapedagógus figyelemmegosztása.
* **Figyeljen meg** egy *környezet* foglalkozást/ kezdeményezést! Készítsen **írásos elemzés**t az alábbi szempontok szerint!
* A megfigyelt csoport jellemzői
* A foglalkozáson/kezdeményezésen feldolgozott fejlesztési tartalom
* A foglalkozás felépítésének jellemzői
* A foglalkozáson alkalmazott módszerek milyen összefüggést mutattak a kitűzött feladatokkal, a fejlesztési tartalommal, a csoport összetételével?
* A foglalkozáson használt eszközök jellemzői (motiváló erő, célszerűség stb.)
* Az óvodapedagógus irányító tevékenységének jellemzői (játékosság, kérdések, differenciálás stb.
* A foglalkozás hangulata, a gyerekek aktivitása.
* **Figyeljen meg** egy irodalomkezdeményezést/foglalkozást, **elemezze írásban** a látottakat az alábbi szempontok alapján!
* A hangulati előkészítés jellemzői
* Hely és időpont megválasztása
* Szervezési feladatok megoldásának jellemzői
* Az óvodapedagógus előadásmódja, a foglalkozás/kezdeményezés hangulata, a gyermekek részvétele, reakciói.
* A foglalkozás befejezése.
* Személyes benyomásai.

**Egyéni gyakorlat feladatai:**

* ***Tervezze meg*** (**írásban**) a játék fejlesztésének lehetséges útjait. Eszközök készítésével segítse munkáját.
* ***Készítsen tervet*** (**írásban**) (a csoport nevelési terve alapján) a választott gondozási feladatok elvégzéséhez.
* ***Gyűjtsön össze*** (**írásban**) 2-3, az adott korcsoport életkorának megfelelő mozgásos, udvari játékot.
* Kapcsolódjon be az óvodai életbe a játék, munka, gondozási tevékenységek irányításával.
* A lehetőségek, adódó alkalmak figyelembevételével vegyen részt csoporton kívüli rendezvényeken!

1. Valamennyi tevékenységének **sikeresség**éről készítsen szakszerű önelemzést, önértékelést, a tapasztalatait lényegre törően, **röviden írja** le. (javasoljuk, hogy ezt közvetlenül a feladat teljesítése után tegye) **Használja a megadott elemzési szempontokat is!** (Rendelkezésre állnak a melléklet szempontjai is.)

**Az írásbeli munka:**

A pedagógiai naplóban szerepelnie kell az összes „**írásban”** megjegyzéssel kiegészített tevékenység összefoglalásának.

**Felhasználható szakirodalom:**

1. Az előző félév játék-, pedagógia, pszichológia tárgyainak kötelező és ajánlott irodalmai.
2. A második félév pszichológia, óvodapedagógia, anyanyelv tantárgy-pedagógia és környezeti nevelés és módszertana tárgyainak kötelező és ajánlott irodalmai
3. Az Országos Alapprogram és a helyi óvodai program

**A félévi aláírás feltételei:**

* Az egyéni hospitálásokon az előírásoknak megfelelő részvétel
* A hospitálási napló szempontok szerinti színvonalas vezetése, határidőre történő leadása

**A leadás határideje**: az utolsó konzultáció.

A gyakorlati jegyet a pedagógiai napló alapján a gyakorlatvezető tanár adja.

**Nyári óvodai gyakorlat**

|  |  |  |  |  |  |  |
| --- | --- | --- | --- | --- | --- | --- |
| **A tantárgy-**  **elem neve** | **Kontakt**  **óraszám** | **Kredit** | **Zárási**  **forma** | **Státus** | **Ajánlott**  **félév** | **Előfeltételek** |
| Nyári óvodai gyakorlat | 30 | 2 | gyj3 | K | 3. | Egyéni gyakorlat II.  Pedagógiai, pszichológiai, szakmódszertani  ismeretek. |

**A tantárgyelem célja**

Az óvodapedagógus pályához szükséges kompetenciák fejlesztése, a nyári óvodai életmód megismerése, az óvodapedagógus feladatainak gyakorlása.

**Specifikus célok:**

* az óvodai csoport és az óvoda dokumentumainak a megismerése;
* a nevelőmunkához szükséges elméleti ismeretek tudatos alkalmazásának elősegítése;
* a játszóképesség, a játékirányító képesség fejlesztése;
* a gyermekek egyéni szükségleteihez igazodó bánásmód fejlesztése;
* a szakmai megfigyelő és elemző készség erősítése;
* tervező és szervezőkészség fejlesztése;
* pedagógiai, pszichológiai és módszertani ismeretek birtokában, az önálló munkavégzés képességének alakítása;
* ismeretgyarapítás, az óvodai élményszerű életmódszervezés lehetőségeinek megtapasztalása;
* a környezettel, más kollégákkal való kommunikáció, együttműködési készség alakítása;

**A gyakorlat ideje: 5 nap**, melyet a hallgató az általa választott óvodában tölt el - júniustól - szeptember 5-ig terjedő időszakban, az óvodával történt előzetes megbeszélés alapján.

A II. évfolyam megkezdésének feltétele a nyári óvodai gyakorlat teljesítése.

**A hallgató írásbeli feladatai:**

**Megfigyelési szempontok** (a szempontok az óvoda aktuális viszonyainak megfelelően érvényesek)

* Figyelje meg a gyermekek nyári tevékenységeit, kiemelten a játék, gondozás, kapcsolatok alakulása szempontjából.
* Figyelje meg a nyári időszak óvodapedagógusi teendőit, az óvodai élet nyári szervezési sajátosságait.
* Tájékozódjon arról, hogy az új gyermekek fogadása milyen alapelvek szerint történik, milyen hagyományai vannak az óvodában az új gyerekek fogadásának?
* Hogyan készül az óvodapedagógus az új tanévre? (Tervezőmunkával, szervezési feladatokkal, előkészítő munkával való ismerkedés)
* Figyelje meg az udvari játéklehetőségeket, a játékeszközöket, játékhelyszínek kialakítását!
* Figyelje meg a gondozási feladatok jellemzőit a nyári időszakban!
* Mutassa be saját óvodai tevékenységeit, (játék, munka, tanulás, gondozás), hogyan, milyen módon vett részt ezekben?
* Gyerekekkel, felnőttekkel (szülők, óvoda dolgozói) kialakított kapcsolatait röviden jellemezze!

**(Az írásbeli munka az elemzési szempontok szerinti összefoglaló értékelés-elemzés.)**

**Gyakorlati feladatok:**

* Bekapcsolódás a gondozási feladatok ellátásába, részfeladatok önálló elvégzése.
* Az udvari és/vagy csoportszobai játék irányításában önálló feladatok vállalása.
* Mindennapos testnevelés, és/vagy udvari mozgásos játékok szervezése. (Udvari játékgyűjtemény készítése)
* Aktív részvétel az aktuális tevékenységek elvégzésében.

A hallgató (aki nem óvodában dolgozik) a csoportvezető óvodapedagógus teljes körű helyettesítését, valamint az óvodai csoportban történő önálló egyedüli munkavégzés felelősségét nem vállalhatja.

**3. félév**

|  |  |  |  |  |  |  |
| --- | --- | --- | --- | --- | --- | --- |
| **A tantárgy-**  **elem neve** | **Kontakt**  **óraszám** | **Kredit** | **Zárási**  **forma** | **Státus** | **Ajánlott**  **félév** | **Előfeltételek** |
| Egyéni óvodai gyakorlat III. | 30 | 2 | gyakorlati jegy (gyj3) | K | 3. | Egyéni óvodai gyakorlat I., nyári óvodai gyakorlat. |

**A gyakorlat célja, feladatai**

* Az óvodapedagógus pályához szükséges módszertani ismeretek intenzív fejlesztése,
* a hallgatók pedagógiai képességeinek fejlesztése egyénileg, egyéniségük kibontakoztatása, kreativitásuk, önállóságuk fokozása az óvodai nevelőmunka során.

**Specifikus célok:**

* *Gyakorlati tapasztalatok gyűjtése* a tantárgypedagógiai elméleti ismeretek feldolgozásához. Az elmélet és a gyakorlat kapcsolatának felismerése az óvodai nevelőmunka feladatainak megfigyelése a tantárgypedagógusok által megadott szaktárgyi szempontok alapján.
* Az óvoda belső életével való ismerkedés, nevelőtestület feladataiba való betekintés.
* Tájékozódás az óvodai csoport aktuális munkarendjéről, dokumentumairól, a szakvezető pedagógiai eljárásairól
* A játszóképesség, a játékirányító, játéksegítő képesség fejlesztése, és nagy önállósággal történő ellátása
* A tanulásirányítás, kiemelten a külső világ tevékeny megismerése (környezetismeret) nevelési feladatainak ellátására koncentrálva, a játékosság elvének érvényesítésével
* Gondozási feladatok egyre fokozódó önállósággal való ellátása, bekapcsolódás az egészségre nevelés és az egészség védelem feladataiba
* A gyermekek egyéni szükségleteihez igazodó előítélet mentes bánásmód fejlesztése;
* A tervező és szervezőkészség fejlesztése.

**A hallgatók váljanak képessé:**

Az adott félév feladatainak és a már gyakorolt tevékenységformáknak az egyre nagyobb önállósággal történő ellátására.

* a problémák felismerésére, kritikus elemzésére és a konfliktushelyzetek megoldására;
* a hátrányos helyzetű, sajátos nevelési igényű gyermekek speciális problémáinak megismerésére
* gondozási feladatok ellátására;
* játéktevékenység gyermekekhez és a csoport sajátosságaihoz igazodó, differenciált tervezésére, szervezésére, irányítására;
* rendelkezzen a tanulásirányítás szakszerű megvalósításához szükséges módszertani ismeretekkel;
* a tanulásirányítás különböző, az adott csoporthoz igazodó formáinak szakszerű alkalmazására;
* kiegészítő eszközök készítésére;

**A félév értékelése:**

Az egyéni gyakorlat **gyakorlati jeggyel** zárul, teljesítését a gyakorlatvezető oktató minősíti.

**Egyéni gyakorlat**

**A megelőző felkészülés feladatai:**

A gyakorlatát megelőzően legalább egy héttel tájékozódjon a hallgató a mentor óvodapedagógustól az óvodai csoport jellemzőiről:

* A külső világ tevékeny megismerése témáiról, majd ennek alapján és az 1. évben tanultak felhasználásával készüljön fel a külső világ tevékeny megismerése (*környezetismeret*) *kezdeményezés/foglalkozás tartására!*
* Az irodalmi nevelés témáiról, majd ennek alapján és az 1. évben tanultak felhasználásával készüljön fel az irodalom (mese, vers) *kezdeményezés/foglalkozás tartására!*
* Ismerje a hallgató az óvodai nevelés alapprogramját, és tanulmányozza az óvoda helyi programját, különös tekintettel az adott félév fő feladataira, az adott gyermekcsoportra vonatkozó részeket.
* Ismerje meg, tanulmányozza a gyermekcsoport nevelési és tanulásirányítási terveit, saját munkáját (az óvodapedagógus segítségével) ezekhez igazítsa.
* Tantárgypedagógiai, pedagógiai, pszichológiai ismereteit frissítse fel, alkalmazza szakszerűen, tudatosan, a szakkifejezéseket használja természetesen az adott szituációhoz igazodva.
* Ismerje meg és sajátítsa el a csoport dal, vers, mese, játék (stb.) készletét, és építse be gyakorlati munkájába.
* A játékidő eltöltéséhez (reggeli, délelőtti) a mentor óvodapedagógus útmutatásai, és megfigyeléseinek felhasználásával készüljön ötletekkel, játékeszközökkel, szabadidős tevékenységekkel, biztosítson választási lehetőséget a gyermekeknek.
* Gondolja át az egyéni fejlesztés, differenciálás lehetőségét.

**Az írásbeli feladatatok (melyet rögzít a pedagógiai naplójába)**

**A gyakorlat konkrét feladatai:**

1. A hallgató adott szempontok alapján gyűjtsön tapasztalatokat a negyedik félév elméleti tárgyaival kapcsolatosan (testnevelés, külső világ tevékeny megismerése -matematikai nevelés)
2. Kapcsolódjon be az óvodai életbe a játék, munka, gondozási tevékenységek irányításával.

* *Tervezze meg* a játék fejlesztésének lehetséges útjait. Eszközök készítésével segítse munkáját.
* *Készítsen tervet* (a csoport nevelési terve alapján) a választott gondozási feladatok elvégzéséhez.
* *Gyűjtsön össze* 2-3, az adott korcsoport életkorának megfelelő mozgásos, udvari játékot.
* Az 1. évben tanultak alapján készüljön fel külső világ tevékeny megismerése (*környezetismeret*)*kezdeménye-zés/foglalkozás tartására!*
* *Gyakorolja a környezet megismerésére nevelésre* való felkészülés, tervezés főiskolán tanult módjait. Tervezetét a gyermekcsoport szokásaihoz igazodva, a kiválasztott téma sajátosságainak megfelelően készítse el. Munkáját elemezze a következő szempontok felhasználásával:
* A megfigyelt csoport jellemzői
* A foglalkozáson/kezdeményezésen feldolgozott fejlesztési tartalom
* A foglalkozás felépítésénél milyen alapelveket vett figyelembe?
* A foglalkozáson alkalmazott módszerek segítették-e a kitűzött feladatok, célok megvalósítását?
* A foglalkozáson használt eszközök jellemzői (motiváló erő, célszerűség)
* A tanulásirányítás jellemzői (játékosság, kérdések tudatossága)
* Hogyan valósította meg a differenciálás feladatait? (tanulásirányítás, egyéni sajátosságok, életkor figyelembevétele, hely stb.)
* A gyerekek aktivitását, érdeklődését milyen módon tartotta fenn?
* Az 1. évben tanultak alapján készüljön fel az irodalmi nevelés *kezdeményezés/foglalkozás tartására!*
* *Gyakorolja az irodalom, anyanyelvi nevelésre*  való felkészülés, tervezés egyetemen tanult módjait. Tervezetét a gyermekcsoport szokásaihoz igazodva, a kiválasztott feladat, mese, vers sajátosságainak megfelelően készítse el. Munkáját elemezze a következő szempontok felhasználásával:
* *Hogyan biztosította a foglalkozás feltételeit?*
* Milyen módszerekkel keltette fel az érdeklődést?
* A mese- (vers-) hallgatásban résztvevő gyermekek figyelmét sikerült-e mindvégig fenntartania?
* Milyen módszereket, eszközöket, eljárásokat alkalmazott?
* Sikerült-e az irodalmi mű tartalmi-formai sajátosságait a beszédmóddal (az akusztikai eszközökkel) érzékeltetni?
* Milyen tárgyi szemléltetéssel segítette elő az irodalmi ábrázolás érthetőségét és szemléletességét? (Pl.: képpel, tárggyal, játékszerrel, bábbal, árnyjátékkal stb.)
* Valamennyi feladatáról készítsen szakszerű önelemzést, önértékelést, a tapasztalatait lényegre törően, röviden írja le. (javasoljuk, hogy ezt közvetlenül a feladat teljesítése után tegye) **Használja a megadott elemzési szempontokat!**

**A hospitálás, megfigyelés feladatai:**

A hallgató gyűjtsön tapasztalatokat a negyedik félév elméleti tárgyaival kapcsolatosan (testnevelés, külső világ tevékeny megismerése: matematikai nevelés)

Végezzen megfigyelést és készítsen elemzést az alábbi szempontok szerint:

**Testnevelés foglalkozásról:**

* A foglalkozás felépítésének jellemzői
* Milyen képességek fejlesztését tervezte az óvodapedagógus, hogyan valósította meg ezeket?
* A kitűzött célok, feladatok összhangban voltak-e a gyermekek képességeivel?
* A gyermekekhez igazodva alkalmazta-e a differenciált feladat adást?
* Milyen módszereket alkalmazott az óvodapedagógus?
* Hogyan oldotta meg a szervezési feladatokat?
* Milyen eszközöket használt a feladatok megvalósításához?
* Hogyan érvényesült a játékosság, milyen volt a foglalkozás légköre?

**Matematika foglalkozáson/kezdeményezésen:**

* A megfigyelés helye, időpontja
* A megfigyelt csoport jellemzői (életkor, létszám, fejlettség, a matematikai nevelés speciális jellemzői)
* A foglalkozás/kezdeményezés feladatai (nevelési, tanítási)
* A foglalkozáson/kezdeményezésen feldolgozott fejlesztési tartalom.
* A foglalkozás felépítésének jellemzői.
* Tervezési módok
* Az alkalmazott módszerek és eszközök hogyan segítették a kitűzött feladatok megvalósítását?
* Hogyan érvényesült a játékosság? Milyen hatással volt a gyermekek érdeklődésének, aktivitásának alakulására?
* A gyerekek elhelyezése, feltételek megteremtése.

**Felhasználható szakirodalom:**

1. Az előző félévek pedagógiai, tantárgypedagógiai és pszichológiai tárgyainak kötelező és ajánlott irodalmai.
2. A 3. félév irodalmai.

**A Pedagógiai Napló egyetemre való eljuttatásának határideje (amennyiben egyéb rendelkezés nem történik): *a 3. félév szorgalmi időszakának utolsó napja.***

**4. félév**

|  |  |  |  |  |  |  |
| --- | --- | --- | --- | --- | --- | --- |
| **A tantárgy-**  **elem neve** | **Kontakt**  **óraszám** | **Kredit** | **Zárási**  **forma** | **Státus** | **Ajánlott**  **félév** | **Előfeltételek** |
| Egyéni óvodai gyakorlat IV. | 30  (5 nap) | 2 | gyj3 | K | 4. | Egyéni óvodai gyakorlatok, nyári óvodai gyakorlat. |

**A gyakorlat célja, feladatai:**

A hallgatók legyenek képesek az előző félévek során szerzett pedagógiai, pszichológiai, módszertani ismeretek önálló gyakorlati alkalmazására, reális értékelésre, önértékelésre, véleményük rövid, szakszerű megfogalmazására.

**Specifikus célok:**

* *Gyakorlati tapasztalatok gyűjtése* a tantárgypedagógiai elméleti ismeretek feldolgozásához. Az elmélet és a gyakorlat kapcsolatának tudatosítása, bekapcsolódás az óvodai nevelőmunka feladatainak ellátásába.
* Az óvoda belső életével való ismerkedés, nevelőtestület feladataiba való bekapcsolódás.
* Tájékozódás az óvodai csoport aktuális munkarendjéről, dokumentumairól, a szakvezető pedagógiai eljárásairól
* A játéksegítő, játéktámogató magatartás fejlesztése, és önálló történő ellátása.
* A tanulásirányítás, kiemelten a külső világ tevékeny megismerése (matematika), és a testnevelés nevelési feladatainak ellátására koncentrálva, a játékosság elvének érvényesítésével.
* A gondozási feladatok önálló ellátása, a csoport nevelési tervéhez alkalmazkodva.
* kompetenciájukból adódó szakmai lehetőségeik és feladataik felmérése, megoldása;
* a tervező és szervezőkészség fejlesztése;

**A hallgatók váljanak képessé:**

Az adott félév feladatainak és a már gyakorolt tevékenységformáknak az egyre nagyobb önállósággal történő ellátására.

* a problémák felismerésére, kritikus elemzésére és a konfliktushelyzetek megoldására;
* gondozási feladatok ellátására;
* játéktevékenység gyermekekhez és a csoport sajátosságaihoz igazodó, differenciált tervezésére, szervezésére;
* rendelkezzen a tanulásirányítás szakszerű megvalósításához szükséges módszertani ismeretekkel;
* a szakmai megfigyelő és kritikus elemző és javaslattevő készség erősítésére, önértékelés képességének a fejlesztésére, hatékony kommunikációra
* a tanulásirányítás különböző, az adott csoporthoz igazodó formáinak szakszerű alkalmazására;
* kiegészítő eszközök készítésére;

**A félév értékelése:**

Az egyéni gyakorlat gyakorlati jeggyel zárul, teljesítését a gyakorlatvezető oktató minősíti

**Egyéni gyakorlat**

**A megelőző felkészülés feladatai:**

A gyakorlatát megelőzően legalább egy héttel tájékozódjon a hallgató a mentor óvodapedagógustól az óvodai csoport jellemzőiről:

* A külső világ tevékeny megismerése, testnevelés témáiról, majd ennek alapján és az előző félévben tanultak felhasználásával készüljön fel a külső világ tevékeny megismerése ((*matematika*) *kezdeményezés/foglalkozás, és testnevelés foglalkozás tartására!*
* Ismerje a hallgató az óvodai nevelés alapprogramját, és tanulmányozza az óvoda helyi programját, különös tekintettel az adott félév fő feladataira, az adott gyermekcsoportra vonatkozó részeket.
* Ismerje meg, tanulmányozza a gyermekcsoport nevelési és tanulásirányítási terveit, saját munkáját (az óvodapedagógus segítségével) ezekhez igazítsa.
* Tantárgypedagógiai, pedagógiai, pszichológiai ismereteit frissítse fel, alkalmazza szakszerűen, tudatosan, a szakkifejezéseket használja természetesen az adott szituációhoz igazodva.
* Ismerje meg és sajátítsa el a csoport dal, vers, mese, játék (stb.) készletét, és építse be gyakorlati munkájába.
* A játékidő eltöltéséhez (reggeli, délelőtti) a mentor óvodapedagógus útmutatásai, és megfigyeléseinek felhasználásával készüljön ötletekkel, játékeszközökkel, szabadidős tevékenységekkel, biztosítson választási lehetőséget a gyermekeknek.
* Gondolja át az egyéni fejlesztés, differenciálás lehetőségeit.

**Az írásbeli feladatatok (melyet rögzít a pedagógiai naplójába):**

**Gyakorlat konkrét feladatai:**

1. A hallgató adott szempontok alapján gyűjtsön tapasztalatokat az ötödik félév elméleti tárgyaival kapcsolatosan (ének-zene, vizuális nevelés)
2. Kapcsolódjon be az óvodai életbe a játék, munka, gondozási tevékenységekbe.

* **Tervezze meg a játék** fejlesztésének lehetséges útjait. Eszközök készítésével segítse munkáját.
* **Készítsen tervet** (a csoport nevelési terve alapján) a választott **gondozási feladatok** elvégzéséhez.
* **Gyűjtsön össze 2-3**, az adott korcsoport életkorának megfelelő **mozgásos**, udvari játékot.
* Az élőző években tanultak alapján **készüljön fel** külső világ tevékeny megismerése (**matematika), és testnevelés foglalkozás tartására**!
* **Gyakorolja a matematikai nevelésre és a testnevelésre való felkészülés, tervezés** egyetemen tanult módjait. **Tervezeté**t a gyermekcsoport szokásaihoz igazodva, a kiválasztott téma sajátosságainak megfelelően készítse el. **Munkáját elemezze** a következő szempontok felhasználásával:
* A megfigyelt csoport jellemzői
* A foglalkozáson/kezdeményezésen feldolgozott fejlesztési tartalom, anyag
* A foglalkozás felépítésénél milyen alapelveket vett figyelembe?
* A foglalkozáson alkalmazott módszerek segítették-e a kitűzött feladatok, célok megvalósítását?
* A foglalkozáson használt eszközök jellemzői (motiváló erő, célszerűség)
* A tanulásirányítás jellemzői (játékosság, kérdések tudatossága)
* Hogyan valósította meg a differenciálás feladatait? (tanulásirányítás, egyéni sajátosságok, életkor figyelembevétele, hely stb.)
* A gyerekek aktivitását, érdeklődését milyen módon tartotta fenn?
* Az előforduló konfliktusokat miként sikerült megoldani?
* A figyelemmegosztása megfelelő volt-e?
* Valamennyi feladatáról készítsen szakszerű önelemzést, önértékelést, a tapasztalatait lényegre törően, röviden írja le. (javasoljuk, hogy ezt közvetlenül a feladat teljesítése után tegye) **Használja a megadott elemzési szempontokat!** (Melléklet, matematika, testnevelés)

**A hospitálás, megfigyelés feladatai:**

A hallgató gyűjtsön tapasztalatokat az ötödik félév elméleti tárgyaival kapcsolatosan (ének-zene, vizuális nevelés)

Végezzen megfigyelést és készítsen elemzést az alábbi szempontok szerint:

**Ének-zene foglalkozáson/kezdeményezésen**

* A foglalkozás felépítésének jellemzői
* A foglalkozás zenei feladataihoz alkalmazkodva választotta-e meg az óvodapedagógus dalanyagot, mondókákat?
* A képességfejlesztés, a zenei feladatok megvalósításának sorrendje, módja megfelelő volt\_e?
* A kitűzött célok, feladatok összhangban voltak-e a gyermekek képességeivel?
* A gyermekekhez igazodva alkalmazta-e a differenciált feladat adást?
* Milyen módszereket alkalmazott az óvodapedagógus?
* Hogyan oldotta meg a szervezési feladatokat?
* Milyen eszközöket használt a feladatok megvalósításához?
* Hogyan érvényesült a játékosság, milyen volt a foglalkozás légköre?

**Vizuális foglalkozáson/kezdeményezésen**

A megfigyelés helye, időpontja

1. A megfigyelt csoport jellemzői (életkor, létszám, fejlettség)
2. A foglalkozás/kezdeményezés feladatai (nevelési, tanítási)
3. A kezdeményezés/foglalkozás során megvalósított tevékenység, technika.
4. Milyen volt a bemutatás módja, a tevékenység irányítása?
5. Milyen módon és szinten oldotta meg az óvodapedagógus a szervezésből adódó feladatokat? (a gyerekek elhelyezése, feltételek megteremtése, eszközök előkészítése).
6. A gyermeki kreativitás-fejlesztése hogyan történt, alkalmazta-e a differenciált feladat adást?
7. Az alkalmazott módszerek és eszközök segítették-e a kitűzött feladatok megvalósítását?

**Felhasználható szakirodalom**

1. Az előző félévek pedagógiai, tantárgypedagógiai és pszichológiai tárgyainak kötelező és ajánlott irodalmai.
2. A 4. félév szakirodalmai

**A Pedagógiai Napló egyetemre való eljuttatásának határideje (amennyiben egyéb rendelkezés nem történik): *a 4. félév szorgalmi időszakának utolsó napja.***

**Nyári nevelési gyakorlat**

|  |  |  |  |  |  |  |
| --- | --- | --- | --- | --- | --- | --- |
| **A tantárgy-**  **elem neve** | **Kontakt**  **óraszám** | **Kredit** | **Zárási**  **forma** | **Státus** | **Ajánlott**  **félév** | **Előfeltételek** |
| Nyári nevelési gyakorlat | 30  5 nap | 2 | gyj3  (5. félévben) | K | 4 | Egyéni gyakorlat II., III, nyári óvodai gyakorlat  Pedagógiai, pszichológiai, szakmódszertani  ismeretek. |

**A gyakorlat célja, feladatai**

* Tapasztalatgyűjtés és tevékeny bekapcsolódás az óvoda nyári pedagógiai munkájába,
* kitekintés más gyermekkorosztály iskolán kívüli foglalkoztatási formáiba.

**Specifikus célok:**

* pedagógusi nevelő tevékenység óvodai és más nevelési színterén történő hatékony ellátása,
* kompetenciájukból adódó szakmai lehetőségeik és feladataik felmérése,
* problémák felismerése, azok kritikus elemzése és konfliktushelyzetek megoldása,
* szakmailag megalapozott pedagógiai döntések meghozatala,
* előítélet mentesen legyenek képesek az inter- és multikulturális nevelésre,
* a családokkal való együttműködés kialakítása,
* a társintézményekkel, fenntartókkal való kapcsolattartás, megfelelő szintű együttműködés kialakítása
* szakmai partnerség kialakítása, a környezettel, partnerekkel való kommunikáció és együttműködés;
* önálló tanulással új kompetenciák elsajátítása,

**A gyakorlat ideje: 5 nap**, melyet a hallgató az általa választott ***óvodában*** ill. ***nevelési gyakorlóhelyen*** tölt el – júniustól – szeptember 5-ig terjedő időszakban, az intézménnyel történt előzetes megbeszélés alapján.

A III. évfolyam megkezdésének feltétele a nyári nevelési gyakorlat teljesítése.

**A hallgató írásbeli feladatai:**

*Készítsen rövid, összefoglaló elemzést, értékelést az alábbi szempontok felhasználásával:*

* Mutassa be a helyszínt, a személyi és tárgyi körülményeket, feltételeket!
* Hogyan sikerült a vállalt feladatának megfelelnie?
* Milyen sikereket és kudarcokat élt át, miben látja ennek okait?
* Hogyan tudta (tudta-e) hasznosítani az eddig tanult elméleti és gyakorlati ismereteit?
* Milyen kapcsolatot sikerült kialakítania munkatársakkal, a felügyeletére bízott személyekkel, azok hozzátartozóival?

***Gyakorlati feladatok:***

* Az adott intézmény nevelési programjának, dokumentumainak megismerése.
* Aktív, tevékeny bekapcsolódás a feladatok megoldásába.
* Szakmai tapasztalatainak és tudásának kreatív használata

**A nyári pedagógiai napló leadásának határideje: az 5. félév első konzultációja.**

**5. félév**

|  |  |  |  |  |  |  |
| --- | --- | --- | --- | --- | --- | --- |
| **A tantárgy-**  **elem neve** | **Kontakt**  **óraszám** | **Kredit** | **Zárási**  **forma** | **Státus** | **Ajánlott**  **félév** | **Előfeltételek** |
| Egyéni óvodai gyakorlat V. | 30  (5 nap) | 2 | gyj3 | K | 5. | Egyéni óvodai gyakorlatok., nyári nevelési gyakorlat. |

**A gyakorlat célja, feladatai**

* A hallgatók legyenek képesek elméleti ismereteik önálló gyakorlati alkalmazására,
* mások és saját munkájuk reális értékelésére, a tudományosság kritériumainak megfelelő, szakszerű elemzésre, gondolataik pontos megfogalmazására, közlésére.

**Specifikus célok:**

* Az óvoda alapfeladataiból eredő különböző óvodapedagógusi szerepekkel, tevékenységformákkal való ismerkedés, jártasság szerzése ezek gyakorlati betöltésében;
* A tartalmi szabályozás dokumentumainak, a tervezés, szervezés módszereinek nagy önállósággal történő felhasználása az elméleti tervezés és gyakorlati megvalósítás során;
* A játszóképesség, játéktámogató magatartás folyamatos fejlesztése, a gyermekek egyéni és a csoport sajátosságaihoz történő alkalmazkodással;
* A tanulásirányítás, kiemelten az ének-zenei, ill. a vizuális nevelés feladatainak ellátására koncentrálva, a játékosság elvének érvényesítésével;
* Gondozási feladatok önálló ellátása, az egészségre nevelés és az egészség védelem feladatainak ellátása
* A gyermekek egyéni szükségleteihez igazodó előítélettől mentes bánásmód fejlesztése;
* Szakmai kooperációs készség fejlesztése;
* Az óvoda és más nevelési színterek (család, iskola, közművelődési intézmények) kapcsolattartási formáinak megfigyelése, részvétel ezekben a tevékenységekben.

**A hallgatók váljanak képessé:**

* Az óvodás korú gyermekek személyiségfejlődéséhez szükséges feltételek biztosítására,
* Óvodapedagógusi nevelő tevékenység ellátására,
* Kompetenciájukból adódó szakmai lehetőségeik és feladataik felmérésére,
* Problémák felismerésére, azok kritikus elemzésére és konfliktushelyzetek megoldására,
* Pedagógiai döntésekre,
* Előítéletmentesen az inter- és multikulturális nevelésre,
* A családokkal való együttműködésre,
* A társintézményekkel, fenntartókkal való kapcsolattartásra.

**A félév értékelése:**

Az egyéni gyakorlat gyakorlati jeggyel zárul, teljesítését a gyakorlatvezető oktató minősíti

**Egyéni gyakorlat**

**A megelőző felkészülés feladatai:**

A gyakorlatát megelőzően legalább egy héttel tájékozódjon a hallgató a mentor óvodapedagógustól az óvodai csoport jellemzőiről:

1. A vizuális nevelés, ének-zenei nevelés témáiról, majd ennek alapján és az előző félévben tanultak felhasználásával készüljön fel a *vizuális nevelés* *kezdeményezés /foglalkozás, és az ének-zene foglalkozás/kez-deményezés tartására!*
2. Ismerje meg, tanulmányozza a gyermekcsoport nevelési és tanulásirányítási terveit, saját munkáját (az óvodapedagógus segítségével) ezekhez igazítsa.
3. Tantárgypedagógiai, pedagógiai, pszichológiai ismereteit alkalmazza szakszerűen, tudatosan, a szakkifejezéseket használja természetesen az adott szituációhoz igazodva.
4. Ismerje meg és sajátítsa el a csoport dal, vers, mese, játék (stb.) készletét, és építse be gyakorlati munkájába.
5. A játékidő eltöltéséhez (reggeli, délelőtti) a mentor óvodapedagógus útmutatásai, és megfigyeléseinek felhasználásával készüljön ötletekkel, játékeszközökkel, szabadidős tevékenységekkel, biztosítson választási lehetőséget a gyermekeknek.
6. Gondolja át az egyéni fejlesztés, differenciálás lehetőségeit.

**Az írásbeli feladatatok (melyet rögzít a pedagógiai naplójába):**

* Kapcsolódjon be az óvodai életbe a játék, munka, gondozási tevékenységekbe.
* ***Tervezze meg* a játék** fejlesztésének lehetséges útjait. Eszközök készítésével segítse munkáját.
* ***Készítsen tervet*** (a csoport nevelési terve alapján) a választott **gondozási feladatok** elvégzéséhez.
* ***Gyűjtsön össze* 2-3**, az adott korcsoport életkorának és az évszaknak megfelelő **mozgásos**, udvari játékot.
* Az élőző években tanultak alapján **készüljön fel** **vizuális *foglalkozás/kezdeményezés, ének-zene foglalkozás/kezdeményezés tartására****!*
* ***Gyakorolja a* vizuális *nevelésre és az ének-zenei nevelésre* való felkészülés, tervezés** egyetemen tanult módjait. **Tervezetét** a gyermekcsoport szokásaihoz igazodva, a kiválasztott téma sajátosságainak megfelelően készítse el. **Munkáját elemezze** a csatolt szakmódszertani szempontok felhasználásával. (Melléklet)
* Valamennyi feladatáról *készítsen szakszerű önelemzést, önértékelést,* a tapasztalatait lényegre törően, röviden írja le. (javasoljuk, hogy ezt közvetlenül a feladat teljesítése után tegye) **Használja a megadott elemzési szempontokat!**

**A hospitálás, megfigyelés feladatai:**

Válasszon ki egy **sajátos nevelési igényű**, hátrányos helyzetűnek ítélt gyermeket! Konzultáljon róla a csoportvezető óvodapedagógussal.

**Készítsen rövid, írásos összefoglalást az alábbiak szerint:**

* Milyen tünetek alapján ítélte a gyermeket problémásnak?
* Milyen a gyermek csoportban elfoglalt helye, társkapcsolatai?
* Milyen tevékenységek kötik le?
* A differenciálásnak milyen módszereit tapasztalta a gyermekkel való bánásmódban?
* Próbáljon kapcsolatot létesíteni a gyermekkel, írja le a tapasztaltakat!

**Felhasználható szakirodalom**

1. Az előző félévek pedagógiai, tantárgypedagógiai és pszichológiai tárgyainak kötelező és ajánlott irodalmai.
2. A 5. félév szakirodalmai

**A Pedagógiai Naplónak az egyetemre való eljuttatásának határideje (amennyiben egyéb rendelkezés nem történik): *a 5. félév szorgalmi időszakának utolsó napja.***

**6. félév**

10 napos külső szakmai gyakorlat

|  |  |  |  |
| --- | --- | --- | --- |
| **Képzési forma** | **Helye** | **Időkeret** | **Megjegyzés** |
| Külső szakmai gyakorlat | A hallgató által választott óvoda | 10 nap | február–április  1. nap: délelőttöt hospitál.  2. nap délután hospitál.  3–6. nap délelőttös munkarendben végzi gyakorlatát. |
| Záró-foglalkozás | \*A hallgató által választott óvoda | Külső szakmai gyakorlat utolsó 3 nap | 7–9. nap: komplex pedagógiai munka, a zárófoglalkozás előkészítése  10. nap: 2 óra záró-foglalkozás 30’ felkészülés a védésre, elemzésre, 1 óra elemzés, értékelés, a záróvizsga bizottság jelenlétében |

**\* A gyakorlatvezető oktató és a szakvezető döntése alapján, az előző félévek teljesítményének figyelembe vételével, a hallgató kötelezhető zárófoglalkozását a gyakorló óvodában tartani.**

Az egyetem óvodapedagógus hallgatói a 6. félévben 10 napos összefüggő óvodai gyakorlaton kötelesek részt venni, területi óvodákban. A hallgatók szakmai gyakorlatuk ideje alatt az egyetem teljes jogú hallgatói, és rájuk az egyetemi SZMSZ részét képező Hallgatói Követelményrendszer előírásai érvényesek.

**A gyakorlat célja, feladatai:**

* Erősítse a hallgatókban a pályamotivációt, valamint a gyermekekkel és a különböző körhöz tartozó felnőttekkel való interakció elvárásainak való megfelelést.
* Alapozza meg annak lehetőségét, hogy az óvodapedagógusi munkájuk során képesek legyenek a gyermekek kompetencia-alapú személyiségformálására.
* Segítse elő a teljes óvodapedagógusi lét megélését.

***Specifikus célok:***

* Ismerjék az óvoda alapfeladataiból eredő különböző óvodapedagógusi szerepeket és azok tevékenységformáit, szerezzenek jártasságot ezek gyakorlati betöltésében;
* Ismerjék a tartalmi szabályozás dokumentumait, a nevelés és fejlesztés elméletét, kapcsolódjanak be az óvodás korosztály differenciált személyiségformálásának folyamatába, tevékenységeibe, azok tervezésébe, módszereinek kialakításába;
* Gyakorolják az óvodai tevékenységek tartalmainak közvetítéséhez szükséges módszertani ismereteiket az anyanyelvi nevelés, a játék, a mese-vers, az ének-zene, a vizuális tevékenység, a mozgás, testnevelés és a környezet tevékeny megismerése területén;
* Ismerjék az élményszerű óvodai életmódszervezés lehetőségeit;
* Legyenek tájékozottak az egészségre nevelés a mentális egészség védelmének elvi és gyakorlati kérdéseiben;
* Ismerkedjenek az óvodai mérés, értékelés és minőségfejlesztés elveivel, módszereivel.

**A 6. félév követelményei:**

Legyen képes az adott félév feladatainak és a már gyakorolt tevékenységformáknak fokozott önállósággal történő ellátására.

**Legyen alkalmas:**

* az óvodás korú gyermekek személyiségfejlődéséhez szükséges feltételek biztosítására,
* óvodapedagógusi nevelő tevékenység ellátására,
* kompetenciájukból adódó szakmai lehetőségeik és feladataik felmérésére,
* problémák felismerésére, azok kritikus elemzésére és konfliktushelyzetek megoldására,
* pedagógiai döntésekre,
* előítéletmentesen az inter- és multikulturális nevelésre, a társintézményekkel, szakszolgálatokkal való kapcsolattartásra
* a kollégákkal és a családokkal való együttműködésre,
* a tanulásirányítás feladatainak szakszerű, az adott csoporthoz igazodó formáinak megvalósítására

**Magatartását jellemezze:**

* reális önismeret, önértékelési képesség, önérvényesítés, önmenedzselés képessége, sikerorientált beállítódás, minőségtudat,
* gyermek- és emberismeret, gyermekközpontú szemlélet, játszóképesség,
* fejlett kommunikációs képesség,
* társadalmi érzékenység, közösségi felelősségérzet és feladatvállalás,
* az egyetemes emberi és nemzeti normák tisztelete, tudatos értékválasztási képesség,
* a team-munkához szükséges kooperációs képesség,
* környezettudatos magatartás.

**A külső szakmai gyakorlat lebonyolítása:**

* **Időpontja, jelentkezés, beosztás:**

A hallgatók szakmai gyakorlatukat az egyetem által kijelölt időpontban végzik a választott óvodában.

A hallgatók a gyakorlati munka megkezdése előtti héten megbízó levelükkel együtt jelentkeznek a kijelölt óvodában. Ez alkalommal a vezető óvodapedagógus döntésének megfelelően kerül sor **csoportba való beosztásukra**. A hallgatónak a gyakorlat ideje alatt *ugyanabban az* *óvodai csoportban* kell gyakorolnia. A gyakorlat megkezdésétől a befejezéséig tartsa magánál érvényes Egészségügyi könyvét.

A hallgató munkaidő-beosztása a mentor óvodapedagógus beosztásával azonos.

A hallgató a zárófoglalkozás helyszínéről és a foglalkozási ágról az 5. félév szorgalmi időszakában értesítést kap az egyetemen.

A **hallgató által végzendő feladatokat, a tevékenységek tartalmát** a hallgató a jelentkezésekor beszélje meg a mentor óvodapedagógussal. A foglalkozásokra és egyéb tevékenységekre való felkészülését időben kezdje meg, hogy azokat a legnagyobb fokú hallgatói önállósággal vezethesse!

* **Hiányzások bejelentése, igazolása:**

A szakmai gyakorlaton lévő hallgatók hiányzását - bármilyen okból következett be (betegség, közeli hozzátartozó halála stb.) - a mulasztás napján jelentse vagy jelentesse az óvoda vezetőjének. A munka újrafelvételekor a hiányzást igazoló dokumentumot mutassa be az óvoda vezetőjének.

**Az óvodai gyakorlat igazolása és a hallgató jellemzése:**

* **A hallgató szakmai gyakorlatának értékelése**
  + A mentor óvodapedagógus a szakmai gyakorlat ideje alatt lehetőség szerint szóban folyamatosan értékelje, elemezze a hallgató napi tevékenységeit. Segítse a felkészülését gyakorlati tapasztalatainak megosztásával, a gyermekek egyéni és a csoport sajátosságainak bemutatásával.
  + A szakmai gyakorlat befejezésekor **írásban**, a megadott szempontoknak megfelelően jellemezze, értékelje a hallgató teljesítményét.
  + ***A hallgató jellemzése***  *(A záróvizsga dokumentumok részét képezi):*

Az alábbi szempontok szerint kérjük leírni, s gépelten, aláírásokkal, pecséttel ellátva beküldeni a Neveléstudományi Tanszékre a hallgató gyakorlatvezetőjének nevére.

* A hallgató magatartása (kollégáival, vezetőkkel, gyermekekkel, szülőkkel stb.)
* Nevelő-gondozó-tanulásirányítói munkája (a felkészülés igényessége, formája, a foglalkozások, kezdeményezések és egyéb, a gyermekekkel végzett munka színvonala, pedagógiai, módszertani, pszichológiai és szaktudományos felkészültsége). Szervező tevékenysége.
* A hallgató munkájában megfigyelt hiányosságok, gyenge pontok.
* A hallgatókat irányító vezetőpedagógusok egyéb észrevételei, (javaslatai) az egyetem számára.
* **A zárófoglalkozás értékelése:**
* A hallgató zárófoglalkozására bizottság előtt kerüljön sor, mely ***min. három főből*** álljon. A bizottság tagjai lehetnek a mentor óvodapedagógus, a csoport másik óvodapedagógusa, ill. a vezető vagy helyettes óvodapedagógus.
* A hallgató jellemzése, értékelése a zárófog-lalkozás után, a bizottság jelenlétében történjen. Szóban értékeljék a hallgató gyakorlati munkáját, és készítsenek írásbeli jellemzést az egyetem számára, melyet a zárófoglalkozás jegyzőkönyvbe rögzítenek a megadott szempontok alapján.
* A jegyzőkönyvet a hallgatóval aláíratják, amely aláírás a jellemzésben foglaltak tudomásulvételét igazolja. A hallgató az aláírást nem tagadhatja meg. Joga van azonban ellenvéleményét "Megjegyzés"-ként a jellemzésre rávezettetni.

**A félév értékelése:**

* **A szakmai gyakorlat:**
* Minősítése 5 fokozatú gyakorlati jeggyel történik.
* A minősítést ***a gyakorlatvezető oktató*** az előzetes tapasztalatai, és a pedagógiai napló elemzése után véglegesíti. Jogában áll a minősítést megváltoztatni, ha az írásos dokumentumok tanulmányozása után szakmailag indokoltnak tartja.
* **A zárófoglalkozás:**
* gyakorlati jeggyel (5 fokozatú) zárul, melyet a felkészülés, (írásos, gyakorlati), annak gyakorlati megvalósítása, valamint az elemző önértékelést egységként szemlélve, a mentor óvodapedagógus ill. a záróvizsga bizottság adja.
* Az érdemjegy az óvodapedagógus diploma minősítésének részjegye.
* A gyakorlatvezető oktató a dokumentumok elemző átnézése után a külső gyakorlaton szerzett érdemjegyet megváltoztathatja, ha ezt szakmai szempontból indokoltnak tartja.

**A külső szakmai gyakorlat**

Minden hallgató 10 **napot** gyakorol.

Feladatuk:

**1. nap:**

Délelőtt hospitál, ismerkedjen a gyerekekkel, a helyi nevelési programmal.

**2. nap:**

Délután hospitálás a munkába való bekapcsolódással.

**3–6. nap:**

Folyamatosan kapcsolódjon be a foglalkozások, kezdeményezések szervezésébe, a játékvezetésbe, gondozási feladatokba, a mindennapos testnevelésbe, vagy a játékos mozgásokat vezesse a délelőtti munka során.

Komplex módon tervezze és szervezze a délelőttös óvodapedagógusi feladatokat, támogassa, irányítsa a gyermekeket a munka, tanulási tevékenységeiben, segítse a játék kibontakozását!

A hallgató által végzendő foglalkozási feladatot a csoportvezető óvodapedagógus jelöli ki. A foglalkozásokra és egyéb tevékenységekre való felkészülés és azok vezetése a legnagyobb fokú hallgatói önállósággal történjen!

**A hospitálás feladatai:**

Ismerkedjen meg a hallgató a csoport napirendjével, a csoportvezető óvodapedagógus nevelő-oktató-gondozó tevékenységével, pedagógiai eljárásaival, tervező, szervező és adminisztrációs munkájával. Ismerje meg a dokumentumokat, továbbá figyelje meg az adott csoport közösségi szabályait, szokásait, a gyermekek kedvelt tevékenységeit.

**A hallgató írásbeli feladatai:**

Készítsen ***minden napra vázlatot***, amelyet a feladat elvégzése előtti napon köteles bemutatni a csoportvezető óvodapedagógusnak. Követelmény, hogy a vázlat megfeleljen az egyetem szakmai előírásainak.

Készüljön a játék támogatására, segítésére, igyekezzen megvalósítani a tanulási feladatok és a játék tudatos összehangolását.

A gondozási feladatok a nevelési tervnek megfelelően jelenjenek meg munkájában.

***Írjon le olyan nevelési szituációkat, konfliktusokat, melyeket nehezen, vagy nem tudott megoldani.***

Rögzítse a gyerekcsoport több szempontú ***differenciáltságát***, (Hátrányos helyzet, veszélyeztetett, kisebbségi stb.) amennyiben erre példát látott!

Előzetes tapasztalatait figyelembe véve értékelje ***a roma gyermekek fejlesztésének speciális gyakorlatát***!

***Az 6. nap után*** készítsen egy ***összefoglaló önelemzést, értékelést***, ebben tekintse át az általa sikeresnek ítélt ill. a kevésbé sikeres tevékenységeit, keresse az okokat, melyek segítették, vagy gátolták munkája elvégzésében. Térjen ki az általa végzett tevékenységre, ill. azokra az eseményekre is, amelyeken részt vett.

Ezt röviden, a lényeget kiemelve rögzítsen a ***pedagógiai naplójában***.

**7–10. nap:**

**Egyéni gyakorlat – zárófoglalkozás:**

A képesítési követelményeknek megfelelően minden óvodapedagógus hallgató zárófoglalkozást köteles tartani. A zárófoglalkozást, ha erről külön intézkedés nem történik, a hallgató a 10 napos külső szakmai gyakorlat utolsó hetében köteles letenni.

* A zárófoglalkozáson bizonyítja felkészültségét, az óvodapedagógus munkára való alkalmasságát.
* A zárófoglalkozásra bizottság előtt kerül sor, amelynek tagjai a mentor óvodapedagógus, a csoport másik óvodapedagógusa, ill. a vezető vagy helyettes óvodapedagógus.
* Az a hallgató, aki a gyakorló óvodában köteles a zárófoglalkozását megtartani, az utolsó 3. napot a gyakorló óvodában tölti. Bizottság előtt vizsgázik, ennek tagjai a szakvezető óvodapedagógus, gyakorlatvezető oktató, tantárgypedagógus.
* A hallgatók a zárófoglalkozáson a főiskolán kijelölt nevelési területeknek megfelelő tevékenységeket szervezik. A **tevékenységi területek** közül (testnevelés, ének-zene, külső világ tevékeny megismerése, vizuális nevelés) **egyet választanak**, az **irodalmi nevelés mindenki számára kötelező.**
* A tevékenységek tartalmát a mentor/ szakvezető óvodapedagógus jelöli ki a hallgató számára.

**A zárófoglalkozás rendje:**

**1-2. nap:** 7.30-tól - 13.00-ig: Bekapcsolódás a gyermekcsoport életébe, a feladatok, tevékenységek szervezése, ellátása.

**3. nap**: 7.30-tól - kb. 9.30-ig: Zárófoglalkozás a bizottság jelenlétében: komplex óvodapedagógusi munka

(Amennyiben az adott csoport életszervezése nem teszi lehetővé, hogy az irodalom + 1 foglalkozás lebonyolítására a zárófoglalkozás napján kerüljön sor, úgy az az előző napon is szervezhető. Ebben az esetben is ki kell térni annak értékelésére.)

9.30-tól 10.00-ig: Felkészülés az elemzésre, védésre

10.00-től - 11.00-ig: A foglalkozás elemzése, védése, értékelése.

Szükség esetén a bizottság tagjai kiegészítő kérdésekkel segíthetik az elemzést, összegzik a teljesítménnyel kapcsolatos tapasztalatokat.

**A felkészülés írásbeli feladatai:**

A hallgató a mentor óvodapedagógus iránymutatása alapján önállóan, a gyermekcsoport pedagógiai programjának megfelelően tervezi munkáját.

Tervezeteit, az általa készített eszközöket bemutatja a szakvezető óvodapedagógusnak.

A felkészüléshez segítséget kérhet a szakvezetőjétől/ mentorától és tanáraitól.

**Az írásbeli tervezésnek tartalmaznia kell a kijelölt foglalkozások (és vagy kezdeményezések tervezeteit, a gondozótevékenységet és a játék-tervet, melyek hivatalos dokumentumként a** záróvizsga jegyzőkönyvének részét képezik.

A hallgató kötelessége gondoskodni arról, hogy a záróvizsga dokumentumai legkésőbb ***május 5-ig*** beérkezzenek a Neveléstudományi Tanszékre, a gyakorlatvezető oktató nevére. (Célszerű a zárófoglalkozást követően azonnal postázni ajánlottan!)

**Az óvodai gyakorlat egyéb feladatai:**

Vegyen részt a hallgató minden óvodai és óvodán kívüli tevékenységben, amelyre a gyakorlat alatt sor kerül, a mentor óvodapedagógus útmutatásainak figyelembevételével.

* szervezze a gyermekcsoport életét, a játék, munka, tanulás feladatainak ellátásában, készítsen szükség szerint kiegészítő eszközöket;
* segítse az adminisztrációs tevékenységeket (létszámrögzítés, naplóba gyermekekről szóló bejegyzés, szülőknek szóló üzenetek…)
* kapcsolódjon be a dekoráció készítésébe (csoportszoba, folyosó díszítése, a szülők híradójának felújítása stb.);
* vegyen részt családlátogatáson, kiránduláson, szülői értekezleten, óvodai ünnepeken, nevelőtestületi értekezleten, továbbképzésen stb.

Az a hallgató, aki nem óvodában dolgozik óvodapedagógusi beosztásban, a mentor óvodapedagógus jelenlétében végezheti az előzőekben felsorolt tevékenységeket. A hallgató ***egyedül nem végezhet*** családlátogatást, nem vezethet kirándulást és szülői értekezletet. Nem vállalhat előadást szakmai továbbképzésen, értekezleten, bemutatáson. Ezekkel nem is bízható meg. A csoportvezető vagy délutános óvodapedagógus rendszeres, több napra terjedő helyettesítésére őt beosztani nem lehet. ***Kivételes esetben*** ***legfeljebb 2 napot vállalhat, de a gyerekek iránti felelősség ez esetben is az óvodavezetőé marad***.

A dajka ugyanazt a szakszerű munkát végzi, mint a mentor óvodapedagógusnál.

**Megfigyelési és elemzési szempontok**

**A gyermekjátékhoz**

1. Milyen típusú játékot játszanak a gyerekek? A játékfajta (több is lehet) megnevezése. Jellemző jegyek kiemelése (pl. hang játékos gyakorlása, mert..., szerepjáték, mert...)
2. Megnyilvánulnak-e a játékban a játék sajátosságai, jellemzői? A játék öröme, "kettős tudat" az átélés mélysége a szituációban, utánzás?
3. Hány játszócsoport van a csoportban? Van-e vándorlás a csoportok között? Milyen játéktémát játszanak? Vannak-e végig együtt maradó csoportok? Kik a vándorlók? Mi okozza a gyerekek cserélődését?
4. Rögzítse, hogy a játékidőben hány helyszínen játszottak a gyerekek. Kb. hány fő játszott együtt, egyedül, egymás mellett? A csoport a közösségi kapcsolatok szempontjából milyen szinten áll? Hány gyerek játszott magányosan? Tett-e valamit az óvodapedagógus a magányos gyerekek megsegítésére?
5. Rögzítse egy játszó csoport játéktémáját, a gyerekek kapcsolattartását a játékon belül! Milyen élményen alapult a téma? Összhangban van-e a játékszándék és képesség? Együttjátszás színvonala, társas kapcsolatok alakulása.
6. A játék témája hogyan alakul, változik a megfigyelés alatt? Van-e szabálya a játéknak? Mi határozza meg a téma alakulását, a gyerekek akarata, a téma érdekessége stb.... Ki találta ki a szabályt, betartják-e?
7. Milyen a játékban az alá-fölérendeltségi viszony? Van-e vezetője a játéknak? Az alárendelt szerepet játszó gyerek önként vagy kényszerből választotta helyét?
8. Milyen a gyerekek életkori összetétele az együttjátszó csoporton belül, ill. milyen a nemek aránya? Játszanak-e együtt a különböző életkorú gyerekek, ill. fiúk-lányok?
9. Milyen szerepet töltenek be a különböző életkorú gyerekek egy-egy játékban? Milyen az alá-fölérendeltségi viszony? Meghatározza-e az életkor a gyermek helyét, szere szerepét az adott játékban?
10. Milyen a gyerekek kommunikációja a játék során? Szókincsük, mondatalkotásuk, indulatok, érzelmek kifejeződése? Nyelvi kifejezésekkel mennyire tudták alátámasztani a játszott szituációt? Szókincsük, kifejezésmódjuk megfelelő volt-e? (Ha nem, miért?)
11. Írja le, hogy egy (szabadon választott) gyermek milyen játéktémákat játszott a játékidőben, mennyi ideig? A megfigyelt gyermek játéktevékenysége megfelelt-e életkorának? (Tartalom, beleélés mélysége, idő, játékeszközök.)
12. Mi a gyermek játékválasztásának indítéka, motivációja? Mi befolyásolta a játék kiválasztását: tárgy, eszközismeret, társ, alkotási szándék?
13. Van-e valamilyen ellentmondás a gyermek játékszándéka és képességei között? Pl. együttjátszás, de nem tud lemondani a választott szerepről, eszközről stb... Alkotni vágyás, de nem tud bánni a szükséges anyagokkal, szerszámokkal... stb.
14. A gyermek gondolkodásának szintje korának megfelelő-e játékában? Milyen a műveltségi szintje? A gondolkodás minősége cselekvő szemléletes, szemléletes képszerű, verbális?
15. A gyermek mennyire probléma érzékeny? Problémamegoldásaiban mennyire kreatív? Játékelgondolásaiban vannak-e új elemek (eredetiség, rugalmasság, kombinatív készség)?
16. Jelentkezik-e játékában előzetes elgondolás? Ezt hogyan képes megfogalmazni? Előre elhatározza, hogy hogyan fog játszani, kiosztja a szerepeket, szabályokat állapít meg stb.?....
17. Figyelje meg a gyermekek között előforduló konfliktushelyzeteket és ezek megoldásait! Hogyan alakulnak ki konfliktusok? Ki oldja fel őket, ill. sikerül-e ezeket megoldani?
18. Rögzítse a játszócsoportokat a játéktéma alakulásának, változásának megfigyelésével (hány játszócsoport van, változik-e a csoportok összetétele, vándorlás a csoportok között)!
19. Mi vagy ki tartja össze a játék során a játszókat? (Eszköz, hely, téma, szerep, vezető, barát stb.)
20. Vannak-e állandóan együttjátszó gyermekek a csoportban? Mi az oka ennek?
21. Mi okozza egy-egy játék felbomlását? (Konfliktus a szereplők között, unalom, ötlethiány, új, érdekes inger stb.)
22. Van-e kapcsolat a különböző játszócsoportok között? Miből következett ez, melyek a segítő ill. gátló tényezők?
23. Kinek tulajdonítható a játék megszervezése? Képesek-e a gyerekek önállóan a játék feltételeinek a megteremtésére? Mennyi segítséget igényelnek a pedagógustól? (Hely, eszközök, szerepek, játékkezelés stb.)
24. Figyelje meg és elemezze egy-egy játékhelyzet alapján a játék személyiségfejlesztő hatását!
25. Figyelje meg, hogyan teremtődnek meg a gyakorlójátékban a szerep és egyéb játékféleségek feltételei!
26. Figyelje meg, hogyan van jelen a szabály az egyes játékféleségekben! (Ki alkotta a szabályt, elfogadja - nem, következtessen a gyermekek szabálytudatára!)

**Megfigyelési szempontok az óvodapedagógus**

**játékirányító tevékenységéhez**

1. Hogyan teremti meg az óvodapedagógus a játék feltételeit? Helyszín, eszközök, megfelelő idő, légkör biztosításával.
2. Milyen az óvodapedagógus irányítási stílusa? Demokratikus: a feltételeket biztosítja és alkalmazkodik a gyerek igényeihez. Akkor segít, ha szükség van rá. Autoriter: sokszor beleszól a gyerekek játékába, ő az igazi vezető. Úgy kell játszani, ahogy ő szeretné. Megengedő: úgy játszanak a gyerekek, ahogy akarnak, nem szól közbe.
3. Hogyan teremt a gyerekekkel, csoportokkal kapcsolatot? Csak beszéddel, eszközök segítségével, a kettő kombinációjával? Metakommunikációs jelekkel? Milyen empátiás készséggel rendelkezik?
4. Használ-e az óvodapedagógus metakommunikációs eszközöket a gyerekekkel való kapcsolatában? Lehajol-e a gyerekekhez, magához vonja-e őket? Szemmel tart-e kapcsolatot? Gesztusokkal? stb.
5. Figyelje meg, hogy az óvodapedagógus milyen módon avatkozik be a gyermekek játékába? Kivárja-e a megfelelő pillanatot? Szükség van-e a beavatkozására? Nem sérti-e meg a játék menetét?
6. Az óvodapedagógus át tudja-e tekinteni, össze tudja-e hangolni az egyes játszócsoportokat? Értékelje az óvodapedagógus figyelemmegosztó képességét, a játszók igényeihez alkalmazkodó rugalmas szervezőtevékenységét.
7. Figyelje meg az óvodapedagógus játékosságának színvonalát? Képes-e együtt játszani a gyerekekkel, alkalmazkodni tud-e a játékszituációhoz? Elfogadják-e a gyerekek társuknak?
8. Figyelje meg, az óvodapedagógus milyen szinten képes érzelmeinek kinyilvánítására a játék irányítása közben? Értékelje a hallgató érzelemgazdagságát! Tegyen javaslatot továbbfejlődésére!
9. Észrevette-e a hallgató a játékban rejlő ismeretnyújtási lehetőségeket, és azt sikerült-e kihasználnia?
10. Teremtett-e a jelölt tudatosan tapasztalatszerzési lehetőségeket a játékban?
11. A hallgató játékelképzeléseivel, ötleteivel alkalmazkodott-e a csoport, ill. egyes gyerekek játékszokásaihoz, sajátosságaihoz?
12. Biztosította-e a hallgató a tervezett tanulási folyamatban a játékosságot, milyen módon?
13. Megfelelően biztosította-e a hallgató az alkotótevékenységek feltételeit? (Konstruálás, barkácsolás építés)
14. Biztosította-e a hallgató a gyermekek számára a tevékenységek közötti zökkenőmentes átmenetet?
15. Konfliktusok megoldására, feloldására milyen módszereket alkalmazott? (Megelőzés, meggyőzés, beszélgetés, büntetés, fenyegetés, elkerülés stb.)

**A gyermeki munkatevékenység és gondozási**

**feladatokhoz**

1. Milyen munka- jellegű feladatokat végeztek a gyerekek a hospitálás időszakában? Állandó és alkalmi feladatok. Önkéntes vállalással vagy kijelöléssel történik-e a munkák elosztása?

2. Hogyan irányítja az óvodapedagógus a gyerekek naposi ill. önkiszolgáló tevékenységét? Milyen nevelési módszereket alkalmaz? Ragaszkodik-e a kialakult szokások betanításához? Megfelelő időt ad-e az egyes gyerekeknek a feladatok elvégzéséhez?

3. Hogyan látja el az óvodapedagógus, hallgató az étkezésből adódó gondozási feladatokat? Naposi munka irányítása, önkiszolgálás, folyamatos étkezés irányítása, szervezése.

4. Az óvodapedagógus /(hallgató) figyelembe veszi-e az eltérő fejlettségi szintekből adódó gondozási feladatok összehangolását? Hogyan oldja meg a különböző életkorú, ill. a más fejlettségi szinten álló gyerekek egymástól eltérő problémáinak a megoldását?

5. Milyen az óvodapedagógus /(hallgató) kapcsolata a gyerekekkel a munka és a gondozási feladatok megoldása közben? Érzelmi ráhangolódás, tapintat, következetesség, a feladat elvégzésének kivárása, ösztönzése.

6. Biztosítja-e az óvodapedagógus, hallgató a gyermekek életkorának, fejlettségi szintjének megfelelő munkafeladatokat? Csoportért végzett munkák, kerti munka, ezekben a gyerekek megfelelő részvétele. A felnőttek optimális mértékű segítségadása (eltúlzott, nem kevés).

7. Hogyan használja ki ill. képes-e kihasználni az óvodapedagógus munka és gondozási feladatok végzése közben adódó fejlesztési lehetőségeket? Gyors reagálás az adódó lehetőségekre, egyéni bánásmódra kínálkozó alkalmak felismerése.

8. Hogyan fogadja az óvodapedagógus, hallgató az érkező gyerekeket? Nyugodt légkör biztosítása, a játékba való bekapcsolódás segítése stb.

9. Hogyan készíti elő és biztosítja-e az óvodapedagógus (hallgató) a délutáni pihenést? A gyerekek ráhangolása az alvásra, a feltételek biztosítás. Megfelelő szokások kialakítása.

10. Figyelje meg a gondozási tevékenységek és a munkavégzés közben a gyermekek kapcsolatát! Milyen a gyermekek érzelmi viszonya a feladatok végzése közben? Segítik-e egymást?

11. Az óvodapedagógus elősegíti-e a gyermekek egymáshoz való közeledését? Milyen módszereket alkalmaz ennek érdekében?

**Az óvodai irodalmi kezdeményezések/foglalkozások elemzésének szempontjai**

1. Az adott irodalmi foglalkozás anyagában érvényesül-e a mesehősök jellemének világos rajza?
2. A bemutatott gyermekversek tartalmi és formai kifejezőeszközei biztosítják-e a gyermekek számára az esztétikai élményt?
3. Elmélyülten elemezte-e az óvodapedagógus felkészüléskor az előadandó művet?
4. Vázlatában, tervezetében helyesen jelölte-e meg a mű elemzésének alapján a foglalkozás nevelési feladatait?
5. Változtatott-e a mű (mese, elbeszélés) szövegén és milyen pedagógiai meggondolásból?

**A kezdeményezés/ foglalkozás elemzése**

1. **Hogyan biztosította az óvodapedagógus a foglalkozás feltételeit?**
   * Milyen módszerekkel keltette fel az érdeklődést?
   * A mese- (vers-) hallgatásban résztvevő gyermekek figyelmét sikerült-e mindvégig fenntartania?
   * Milyen módszereket, eszközöket, eljárásokat alkalmazott?
2. **Megfelelt-e az irodalmi mű bemutatása az érthetőség és a szemléletesség elvének?**

* Sikerült-e az irodalmi mű tartalmi-formai sajátosságait a beszédmóddal (az akusztikai eszközökkel) érzékeltetni?
* Felhasználta-e a nyelvi szemléltetés lehetőségeit?
* Átélte-e és megérezte-e az óvodapedagógus a mű mondanivalóját és hangulatát?
* Milyen kifejező mozgásokat alkalmazott?

1. **A stilisztikai, akusztikai és mimikai eszközökön kívül**

* Milyen tárgyi szemléltetéssel segítette elő az irodalmi ábrázolás érthetőségét és szemléletességét? (Pl.: képpel, tárggyal, játékszerrel, bábbal, árnyjátékkal stb.)
* A választott szemléltetőeszközök esztétikusak, könnyen kezelhetők voltak-e, alkalmazkodtak-e a mű hangulatához, témájához?

1. **Versfoglalkozás esetén***:* Sikerült-e és milyen módszerekkel, eszközökkel változatossá, élményszerűvé tenni a versgyakorlást? (Pl.: gyűszűbáb, fejdísz, természet adta lehetőségek felhasználása stb.)

* A versfoglalkozáson az élményszerzés volt-e a cél (nem a besulykoltatása)?
* Milyen gyakorlási módokat alkalmazott az óvodapedagógus a kifejező versmondás elsajátíttatása érdekében?

1. **A foglalkozás befejezése, hangulati lezárása*,*** a gyermekek átvezetése más tevékenységbe tervszerű, a foglalkozás anyagához kapcsolódó volt-e?
2. **Sikerült-e az óvodapedagógusnak a foglalkozáson a kitűzött nevelési feladatokat megvalósítani** (esztétikai, erkölcsi, anyanyelvi stb.)?
3. **Tudatosan szolgálta-e a foglalkozás az anyanyelvi nevelés feladatait?** (Szókincsfejlesztés, mondatalkotás, összefüggő beszéd.)

* Megszervezte-e és változatosan tervezte-e meg a mű (mese, vers, elbeszélés) ismétlésének módját?
* Az ismételt versek téma, hangulat, mondanivaló, ritmus szempontjából kapcsolódtak-e egymáshoz (rokon, hangulat, rokon téma stb.)
* Figyelembe vett-e az óvodapedagógus az ismétlődő foglalkozásokon a dramatizálás, a bábozás, a diafilmvetítés legalapvetőbb szabályait (szöveg, dramatizálása, a korcsoport szerinti követelmények stb.)?

1. **A tanulságok összegezése:**

* A foglalkozás eredményei, ezek forrásai
* A foglalkozás hibái, ezek okai
* Az eredmények fokozásával, a hibák megszüntetésének módjai.

**Az óvodai környezetismeret foglalkozásokhoz, kezdeményezésekhez**

1. A felkészülés jellemzői, a tervezés módja.
2. Milyen volt a foglalkozás előkészítése, motiváció, beállítódás alakítása, stb.? Hogyan sikerült a hallgatónak megválasztani a kezdeményezés körülményeit? (Hely, időpont, gyerekek játéka) Játékban való fejlesztés során a játékba integrálás körülményei, sikeressége, ennek okai.
3. Helyes volt-e a foglalkozás felépítése? Ismeretelsajátítás logikája, tárgy követelményei, egymásra épültség, aktív-passzív részek aránya, életkor figyelembevétele, stb.
4. A szervezésből adódó feladatok megoldásának szintje? Csoportszoba átrendezése, eszközök kiosztása, kezelése, játszók tevékenységének és a foglalkozó gyermekek tevékenységének összehangolása, munkaforma megválasztása. Folyamatos megfigyelések szervezése stb.
5. A választott módszerek segítették-e a feladatok megoldását, a tartalom megértését és a gyermekek aktivitásának fenntartását? Figyelembe vette-e a gyerekek fejlettségét, feladat jellegét? Játékosság, változatosság, tevékenykedtetés.
6. Milyen eszközöket alkalmazott az óvodapedagógus? Ezek pedagógiai alkalmassága (célszerűsége), használhatósága, esztétikuma, tartóssága.
7. A gyerekek aktivitása, magatartása a foglalkozáson? Általában, illetve 1 –1 gyerek esetében. A megfigyeltek okai.
8. Az óvodapedagógus egyénisége, magatartása.
9. Az óvodapedagógus kérdései segítették-e a gondolkodás fejlődését, a lényeg kiemelését? Megfogalmazásuk (érthetőségük), változatosságuk (kérdésfajták, benne gondolkodtató kérdések aránya), a válasz kezelése. Magyarázatai egyszerűek, érthetőek-e? Szemléltetése milyen volt? Hogyan történt az ismeretanyag lényeges részeinek kiemelése?
10. Megadta-e a sokoldalú valóságérzékelés lehetőségét a gyerekeknek? Hogyan fejlesztette a gyerekek megfigyelőképességét?
11. Az óvodapedagógus által létrehozott probléma-szituáció. Kialakításának körülményei, nehézsége, összefüggésben a gyermekek fejlettségével.
12. Az óvodapedagógus rugalmassága a foglalkozás irányításában. Mennyire alkalmazkodott a gyermekek igényeihez, a kialakult szituációhoz?
13. Volt-e tantárgyi koncentráció? Milyen tárggyal, milyen módon teremtett kapcsolatot? Hogyan fejlesztette a gyerekek beszédkészségét, kifejezőkészségét?
14. Törekedett-e differenciálásra az óvodapedagógus? Milyen módon? (Eszközökkel, kérdésekkel, munkaforma megválasztásával, motivációval?) Ennek sikeressége?
15. Helyesen határozta-e meg és milyen szinten oldotta meg az óvodapedagógus a foglalkozás/kezdeményezés keretein belül a kitűzött nevelési feladatokat? (Elérte-e a célját? Mi bizonyítja ezt?)
16. Hogyan fejlesztette a gyerekek erkölcsi szokásait, viselkedési szokásait? Hogyan fejlesztette a gyerekek érzelmi viszonyát a környezetükhöz?
17. Az ellenőrzés következetessége, értékelés módja.

**Az óvodai matematika foglalkozásokhoz, kezdeményezésekhez**

1. **A felkészülés** jellemzői. (Tervezés, szakmai és módszertani ismeretek, kreativitás, helyi körülmények figyelembevétele, stb.)
2. A foglalkozás **előkészítése**. A kezdeményezés körülményeinek megválasztása (hely, idő, a gyerekek játéka). A játékban való fejlesztés során a játékba integrálás körülményei, módjai, sikeressége, ennek okai. Példával illusztrálva!
3. A foglalkozás **felépítése**. Az ismeretelsajátítás logikája, egymásra épültség, aktív-passzív részek aránya. Megfelelő volt-e az összhang a matematikai nevelés konkrét tartalma és az abból felépített fejlesztési lehetőségek között? Példával illusztrálva!
4. Az **eszközök** megválasztása és használata megfelelt-e a matematikai tartalom feldolgozásának? Megfeleltek-e a csoport, ill. az egyes gyerekek fejlettségi szintjének? (Az eszközök használhatósága, minősége, esztétikuma.) Példával illusztrálva!
5. A használt **módszerek** alkalmassága. Segítették-e képességfejlesztést, ismeretbővítést, a tartalom megértését (a probléma megoldását), és hogyan? Érvényesültek-e a matematikai nevelés sajátosságai (tanulás. spontán és szervezetten; önálló problémamegoldás indirekt irányítással, mozgásos aktivitással szellemi aktivitásra motiválás) Példával illusztrálva!
6. A alkalmazott **kérdezés**struktúra mennyiben segítette elő a gyereki gondolkodás fejlődését? Megfogalmazásuk (érthetőségük), tartalmuk, változatosságuk (kérdésfajták, gondolkodtató kérdések aránya, ok-okozati összefüggésekre irányuló kérdések). A válaszok, ill. a gyermeki kérdések kezelése. Példával illusztrálva!
7. A **differenciálás** alkalmazása, sikeressége. Milyen módon, mértékben történt? (Milyen eszközökkel, kérdésekkel, munkaforma megválasztásával, motivációval, stb.? Lehetőségek kihasználása? Milyen a csoport, ill. az egyes gyerekek képességének, fejlettségi szintjének ismerete?) Példával illusztrálva!
8. **Problémaszituáció** kialakítása (adott témához, feladathoz). A problémaszituáció kialakulásának körülményei, megoldása. (Mennyire épít a gyerekek ötleteire, kreativitására? Kihasználja-e a mozgásos aktivitásukat, stb.?) Példával illusztrálva!
9. A **képességfejlesztés**re adódó lehetőségek tudatos megteremtése, észrevétele, kihasználása mennyire sikerült? Motiválta-e az önálló problémamegoldásokat indirekt irányítással? Példával illusztrálva!
10. **Rugalmasság, alkalmazkodóképesség.** A gyermekek igényeihez, a kialakult szituációhoz való alkalmazkodás milyen mértékben, megfelelő módon történt-e? (A gyerek ötleteinek, javaslatainak figyelembe vétele. A gyerekek ösztönzése, alkotó kedvének, kreativitásának fejlesztése, stb.) Példával illusztrálva!
11. M**otivációk, motivációs lehetőségek** alkalmazása, kihasználása a képességfejlesztés és ismeretnyújtás során. Ezek alkalmazásának eredményessége. (Mennyire sikerült a gyerekek gondolkodásra ösztönzése, az érdeklődés, figyelem, aktivitás fenntartása?) A gyerekek aktivitása általában, ill. egy- egy gyerek esetén, stb.) Példával illusztrálva!
12. **Komplexitás, tantárgyi koncentráció.** (Milyen tárggyal, tevékenységi körrel, milyen módon volt kapcsolat?) ?Példával illusztrálva!
13. A foglalkozás **feladatainak** megoldása (Melyeket és milyen mélységben sikerült megoldani? Mik ennek az okai?(pl. Megfelelőek voltak-e a megválasztott munkaformák? stb.) Példával illusztrálva!
14. **Ellenőrzés, értékelés**. Megfelelőek voltak-e az óvodapedagógus visszajelzései? Segítették-e a gyerek személyiségének kibontakozását a tanulási folyamatban**?** (személyre szabott, differenciált, sokszínű, pozitív megerősítések az esetleges hibák korrekciójának lehetőségével) Példával illusztrálva!

**Az óvodai ének-zene neveléshez**

1. Tervező- és szervezőmunka:
   1. a foglalkozás felépítése
   2. a foglalkozás anyagának elrendezése
   3. a foglalkozás időbeosztása
   4. a zenei és a verbális tevékenységek aránya
2. Az óvodapedagógus éneke/hangszeres játéka:
   1. az énekes-játékos anyag ismerete
   2. a hangmagasság és a tonalitás megválasztása és tartása
   3. énektechnika, testtartás, zenei tagolás
   4. előadásmód, élményszerűség
   5. hangszertechnika
3. A zenei anyagok tempója:
   1. tempóválasztás és tempómegadás
   2. tempótartás
4. A foglalkozás során alkalmazott módszerek:
   1. változatosság
   2. feladatnak való megfelelés
   3. eredményesség
5. A dalosjáték tanítása:
   1. menete, folyamata
   2. módszere
   3. eredményessége
6. Az óvodapedagógus személyisége, vezetési stílusa:
   1. játékosság
   2. jókedv
   3. határozottság stb.
   4. erősségei
   5. gyengeségei
7. A foglalkozás kiemelt zenei feladatának elemzése:
   1. elhelyezése a foglalkozás menetében
   2. a készségfejlesztés elveinek megjelenése
   3. módszerek
   4. játékosság
   5. differenciálás
   6. eredményesség
8. A hibajavítás:
   1. tudatossága
   2. módszerei
9. A játékok irányítása:
   1. felvezetése
   2. szereplők kiválasztása
   3. ismétlések száma
   4. váltások
10. A zenehallgatási anyag:
    1. helye a foglalkozás menetében
    2. felvezetése, előkészítése, megválasztása
    3. bemutatása
    4. élményszerűsége
11. Az óvodapedagógus ellenőrző és értékelő munkája:
    1. alkalmak
    2. módszerek
    3. eredményesség
12. A gyerekek figyelmének, motiváltságának fenntartása: pl. eszközök és ezek használata stb.
13. A foglalkozás légköre, hangulata, zeneisége és ennek okai
14. A gyermekcsoport zenei tevékenysége:
    1. dalismeret
    2. éneklési készség
    3. ritmusérzék
    4. zenei hallás
    5. mozgáskultúra
15. Egy-egy gyermek zenei tevékenysége:
    1. dalismeret
    2. éneklési készség
    3. ritmusérzék
    4. zenei hallás
    5. mozgáskultúra

**Az óvodai vizuális neveléshez**

1. Kellően tájékozott-e az óvodapedagógus a gyermekek fejlettségi szintjéről? Milyen megnyilvánulásokból lehet erre következtetni?
2. Szervező tevékenysége elősegítette-e nevelőmunkájának gördülékenységét? Érvényesültek-e a szervezés esztétikai szempontjai is?
3. A gyermekek aktivitását elérte-e és milyen módon?
4. Hogyan érvényesült a gyermekek önkifejező tevékenységében az élmény megjelenése? Mit tett ennek megvalósulása érdekében?
5. A gyermekmunkák egyéni felfogás- és tükrözésmódjának kibontakoztatására hogyan tudta elindítani az élménykivetítődést?
6. Érvényesült-e irányító munkájában a nevelői tapintat és a tolerancia?
7. A gyermekek önállósága hogyan valósult meg, és mit tett ennek fejlesztése érdekében?
8. A gyermekek alkotótevékenységét milyen eljárásokkal irányította? Milyen verbális és metakommunikatív jelzéseket alkalmazott és milyen hatásokkal?
9. Hogyan valósította meg a differenciált fejlesztést?
10. Hogyan fejlesztette a gyermekek értékelő-, esztétikai ítéletalkotó képességét?
11. Milyen fokú volt a foglalkozás érzelmi telítettsége? Mely érzelmek megjelenése volt felismerhető?
12. Mivel jellemzi tevékenységének eredményességét? Milyen hibákat vélt felfedezni munkájában?
13. Melyek voltak személyiségének pozitív vagy negatív megnyilvánulásai?

**A gyermek tevékenységéhez**

1. A vizuális tapasztalatszerzés lehetőségeit képes-e kihasználni? Érdeklődik-e a látható jelenségek iránt?
2. Érdeklődése felszínes, vagy mélyre hatoló, a részletekre is kiterjedő?
3. Kifejezőkészsége, esztétikai és intellektuális megnyilatkozásai megfelelnek-e általános személyiségfejlettségi szintjének?
4. Belső képeit képes-e látható vizuális jelekké alakítani?
5. Vizuális jelrendszerében mennyire dominálnak emlékképei, fantáziája?
6. Szabad időben, játékidőben milyen gyakorisággal választja az alkotó-alakító tevékenységet?
7. Milyen kitartással, türelemmel tevékenykedik?
8. Tevékenységében mennyire önálló?
9. Eszközhasználata, technikai ismeretei megfelelő szintűek-e élménytartalmainak megfogalmazásához?
10. Saját és társai munkájáról alkotott véleményét képes-e verbálisan kifejezni?
11. Felfedezhetők-e viselkedésében, megnyilvánulásaiban a kreativitásra utaló jelek?
12. Milyen szintű a kreativitáskészsége?

**Az óvodai testnevelés foglalkozásokhoz**

**A foglalkozás anyagának kiválasztása és elrendezése**

* Mi volt az óra tervezett nevelési és oktatási feladata? Helyesen határozta-e meg, sikerült-e megvalósítani?
* A kiválasztott anyag elégnek, soknak vagy kevésnek bizonyult?
* Megfelelt-e a foglalkozás a sokoldalúság és a harmonikus foglalkoztatás feltételeinek?
* Biztosította-e a megfelelő fiziológiai terhelést?
* Az egyes gyakorlatok sorrendje megfelelt-e a módszertani előírásoknak?
* Az egyes foglalkozásrészeknél kihasználta-e a módszertani lehetőségeket? (Alkalmazott-e előkészítő, cél- és rávezető gyakorlatokat?)

**A foglalkozás vezetése**

* A hallgató közlései, magyarázata, bemutatása
* Milyen ismeretközlési módszereket alkalmazott és azok alkalmazkodnak-e az oktatás anyagához, a gyermekek értelmi fejlettségéhe?
* Világossá, érthetővé, elképzelhetővé teszi-e az ismereteket a mozgásokat?
* Mondanivalóját el tudja-e röviden, tömören mondani?
* Világosan, értelmesen, eléggé tagoltan beszél-e?
* Magyarázata kelt-e érdeklődést, ki tudja-e emelni a mozgás lényegesebb mozzanatait?
* Bemutatásai megfelelnek-e a követelményeknek: mintaszerűség, tükörkép, megfelelő sík?

##### Az oktatás menete

* Alkalmazott-e előkészítő, cél- és rávezető gyakorlatokat?
* Helyesen ismerte-e fel a mozgás lényeges mozzanatait?
* A mozgás természetének és a gyermekek fejlettségi fokának megfelelően építette-e fel az oktatás menetét?
* Elegendő idő volt-e a gyakorlásra?
* Követett-e el tárgyi tévedést?
* Segítségadása biztonságos-e?
* Ellenőrzi-e, hogy a gyerekek megértették-e a feladatot, s azt pontosan hajtják-e végre?
* Tud-e gyorsan és helyesen reagálni az eseményekre?
* Megfigyeléseit közli-e a gyerekekkel?
* Milyen módszereket, eszközöket alkalmazott a hibák kiküszöbölésére?
* Hibajavító eljárásai megfeleltek-e a hibák jellegének, a módszertani követelményeknek?
* Jól választotta-e meg a foglalkoztatási formákat (a foglalkozás anyaga, létszám, rendelkezésre álló helyszín, felszerelés)
* Kihasználta-e a rendelkezésre álló területet?
* Saját helyének megválasztásával mindenkit látott-e, és mindenki látta-e őt?
* Elhelyezkedése nem akadályozta-e a gyerekek tevékenységét?
* Buzdítja-e a rászorulókat, foglalkozik-e velük egyénileg?
* Adódott-e nevelési szituáció és azokat hogyan oldotta meg?
* A fegyelem fenntartása érdekében következetes-e?
* Az alkalomhoz megfelelően választotta-e meg a fegyelmezés eszközét?
* Az értékelés eszközével él-e, alkalmazza-e?
* Szervezési intézkedései segítették-e a foglalkozás eredményességét?
* (Balesetmegelőzésre figyelt-e?)

**Igazolás**

**Hallgatók csoporton kívüli feladatainak teljesítéséről**

|  |  |  |  |
| --- | --- | --- | --- |
|  | **Feladat** | **Időpont** | **Aláírás** |
| **Választható feladatok** | Óvodai **mikulás** ünnepség |  |  |
| **Szakest** szervezése |  |  |
| Részvétel **szülői** értekezleten |  |  |
| Óvodai **ballagás** szervezése |  |  |
| Tájékozódás az **óvodavezetés** feladatairól |  |  |
| Óvodai hangverseny |  |  |
| Óvodai kiállítás szervezése, megnyitása |  |  |
| **Óvodai, csoport szintű tevékenységek:** |  |  |
| * Munkadélután |  |  |
| * Adventi est |  |  |
| * Karácsony |  |  |
| * Farsang |  |  |
| * Húsvét |  |  |
| * Gyermeknap |  |  |
| * Kirándulás |  |  |
| * Erdei tábor |  |  |
| * Egyéb: |  |  |
| **Pedagógiai programokhoz kapcsolódó rendezvények** |  |  |
| * Sportnap |  |  |
| * Óvodapedagógusok szakmai napja |  |  |
| * Úszás |  |  |
| * Gyógy-testnevelés |  |  |
| * Logopédiai foglalkozás |  |  |
| * Egyéb: |  |  |

**Egyéni gyakorlat I. értékelése és igazolása**

|  |  |  |  |  |
| --- | --- | --- | --- | --- |
| **Dátum** | **Teljesített óraszám** | **Intézmény neve** | **Elvégzett feladat és értékelése** | **Teljesítés igazolása** |
|  |  |  |  |  |

**Egyéni gyakorlat II. értékelése és igazolása**

|  |  |  |  |  |
| --- | --- | --- | --- | --- |
| **Dátum** | **Teljesített óraszám** | **Intézmény neve** | **Elvégzett feladat és értékelése** | **Teljesítés igazolása** |
|  |  |  |  |  |

**Egyéni gyakorlat III. értékelése és igazolása**

|  |  |  |  |  |
| --- | --- | --- | --- | --- |
| **Dátum** | **Teljesített óraszám** | **Intézmény neve** | **Elvégzett feladat és értékelése** | **Teljesítés igazolása** |
|  |  |  |  |  |

**Egyéni gyakorlat IV. értékelése és igazolása**

|  |  |  |  |  |
| --- | --- | --- | --- | --- |
| **Dátum** | **Teljesített óraszám** | **Intézmény neve** | **Elvégzett feladat és értékelése** | **Teljesítés igazolása** |
|  |  |  |  |  |

**Egyéni gyakorlat V. értékelése és igazolása**

|  |  |  |  |  |
| --- | --- | --- | --- | --- |
| **Dátum** | **Teljesített óraszám** | **Intézmény neve** | **Elvégzett feladat és értékelése** | **Teljesítés igazolása** |
|  |  |  |  |  |

**Nyári óvodai gyakorlat értékelése és igazolása**

|  |  |  |  |  |
| --- | --- | --- | --- | --- |
| **Dátum** | **Teljesített óraszám** | **Intézmény neve** | **Elvégzett feladat és értékelése** | **Teljesítés igazolása** |
|  |  |  |  |  |

**Nyári nevelési gyakorlat értékelése és igazolása**

|  |  |  |  |  |
| --- | --- | --- | --- | --- |
| **Dátum** | **Teljesített óraszám** | **Intézmény neve** | **Elvégzett feladat és értékelése** | **Teljesítés igazolása** |
|  |  |  |  |  |

**Külső szakmai gyakorlat értékelése és igazolása**

|  |  |  |  |  |
| --- | --- | --- | --- | --- |
| **Dátum** | **Teljesített óraszám** | **Intézmény neve** | **Elvégzett feladat és értékelése** | **Teljesítés igazolása** |
|  |  |  |  |  |

**SZAKDOLGOZATI KONZULTÁCIÓS LAP**

Témavezető neve: \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

beosztása: \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Szakdolgozat tervezett címe:

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Szakdolgozat végleges címe:

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

|  |  |  |  |  |  |  |
| --- | --- | --- | --- | --- | --- | --- |
| félév. | időpont | **A konzultáció tartalma** | | tervezett  időpont | aláírás | |
| *A hallgató által* | | konzulens | hallgató |
| ***elvégzett*** | ***elvégzendő*** |
| *feladatok* | |
| IV. | **Szakirodalmi háttér, kutatási terv, hipotézis** | | | | | |
| 1. |  |  |  |  |  |  |
| 2. |  |  |  |  |  |  |
| 3. |  |  |  |  |  |  |
| V. | **Elméleti háttér kidolgozása, kutatás megkezdése** | | | | | |
| 1. |  |  |  |  |  |  |
| 2. |  |  |  |  |  |  |
| 3. |  |  |  |  |  |  |

|  |  |  |  |  |  |  |
| --- | --- | --- | --- | --- | --- | --- |
| VI. | **Kutatás folytatása, kutatás összegzése** | | | | | |
| 1. |  |  |  |  |  |  |
| 2. |  |  |  |  |  |  |

|  |
| --- |
| **Szakdolgozat véglegesítése** |

|  |  |  |  |  |  |  |
| --- | --- | --- | --- | --- | --- | --- |
| félév. | időpont | **A konzultáció tartalma** | | tervezett  időpont | aláírás | |
| *A hallgató által* | | konzulens | hallgató |
| ***elvégzett*** | ***elvégzendő*** |
| *feladatok* | |

|  |
| --- |
|  |

**A szakdolgozat beadható.**

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

*konzulens*

**Kaposvár,** \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_